
הצעת חוק הגנת הצרכן (תיקון מס' 7), התשנ"ח-1998

היו"ר אברהם פורז:

	בוקר טוב. אני פותח את ישיבת ועדת הכלכלה. אני מתנצל על האיחור, זה משום שדנו בנושא שתלוי ועומד בפני בג"ץ והיינו צריכים לקבל החלטה מיידית. 

אתי בנדלר:

	אני מבינה שאתה רוצה שאני ארענן את זכרון הוועדה לאן הגענו ומה עשינו עד כה. 

	ובכן, כך – אנחנו מדברים בעצם על הצעת החוק שהוכנה על ידי ועדת הכלכלה של הכנסת הקודמת ושלא הספקנו להביא אותה לקריאה שנייה ולקריאה שלישית. סעיף 1, אנחנו דילגנו עליו, כדרכך, כי אתה אוהב תמיד לחזור להגדרות בסוף, לאחר שמתבררים העניינים. 

	סעיף 2 – ביקשת נוסח חדש. סעיף 2: "לא יודיע עוסק, בכל דרך שהיא, הודעה שמשמעותה שאין לצרכן זכות לבטל עסקה, או לקבל חזרה את כספו, אלא אם כן הודיע באותה הדרך, שאין בהודעה האמורה כדי לפגוע בזכותו של הצרכן לבטל את העסקה לפי כל דין". 

את העיקרון הזה הוועדה אישרה. ביקשת רק שאנחנו נעבוד על נוסח חדש. יש איזושהי הצעה למירון, השאלה אם אתה רוצה שנקרא אותה או שנלך הלאה.

היו"ר אברהם פורז:

בואו נסיים את הסעיפים שעוד לא דנו בהם ואז נעשה חזרה ונבדוק את הניסוחים של הסעיפים. כך נדע שעשינו קריאה ראשונה של הכל, ובשלב הבא אנחנו רק עוברים על התיקונים.

אתי בנדלר:

בעצם אנחנו ממשיכים עכשיו מהשלב שאליו הגענו. יש חילוקי דעות בין מירון לביני אם אנחנו מדברים על סעיף 8 או על סעיף 9,  אבל ככל הנראה הגענו לסעיף 9 להצעת החוק. 

מירון הכהן:

תיקון סעיף 21 – 

היו"ר אברהם פורז:

לקרוא את הנוסח שהיה כאן בפני הוועדה?

אתי בנדלר:

לא, הנוסח שהוכן. זה מה שהצעת בפעם הקודמת. 

מירון הכהן:

סעיף 9 – תיקון סעיף 21 – "בסעיף 21 לחוק העיקרי, בפסקה (2), אחרי "ולדרוש ממנו" יבוא "להתייצב לפניו ולמסור לו", ובסופה יבוא "ובלבד שהמועד להתייצבות אדם לפי פסקה זו ייקבע ככל האפשר בתיאום איתו, ובמועד סביר".





סעיף 21 לחוק המקורי אומר כך: "ראה הממונה או מי שהוא הסמיך לענין זה שהדבר דרוש לביצועו של חוק זה, רשאי הוא"  - ופסקה (2) אומרת: "לחקור כל אדם הנוגע בדבר או שיש לו ידיעות בענין ולדרוש ממנו מסמכים, דוגמאות וידיעות הנוגעות לענייני החקירה".

כתוב "לחקור", אבל לפעמים אנשים פשוט מסרבים לבוא ולהתייצב לחקירה גם כשמזמינים אותם. הדוגמה לכך היא הרבה פעמים כאשר יש בעל עסק שלא עובד בעסק באופן קבוע ומבקשים לקבל גם את הגירסה שלו.

היו"ר אברהם פורז:

ומה יקרה אם ידרשו ממנו להתייצב והוא לא יבוא? 

אתי בנדלר:

זה בסעיף העונשין.

מירון הכהן:

היום, שום דבר לא קורה.

תמר פינקוס:

אנחנו אז צריכים להפעיל את המשטרה ואנחנו כמובן לא יכולים להעמיס עליה. אנחנו צריכים לעשות את זה רק במקרים חריגים, ומה שהמשטרה עושה – היא מזמנת אותם לחקירה נדמה לי לפי סעיף 243 לחוק העונשין. אני חושבת שאם לנו יהיו שיניים, שתהיה אותה חובה, כמו שיש חובה ברשות להגבלים העסקיים, כמו שיש בחוקים היותר ישנים, כמו שיש בחוקים של איכות סביבה...

היו"ר אברהם פורז:

אני מבין, רק השאלה מה יקרה אם מישהו לא מתייצב. 

תמר פינקוס:

אנחנו תקועים עם תיקים.

היו"ר אברהם פורז:

נניח שיתוקן הסעיף.

אתי בנדלר:

סליחה, אני רוצה להזכיר לכם שהסעיף הבא שאנחנו אמורים לדון בו, סעיף 10, הוא סעיף העונשין החדש, ושם בסעיף 23(א) (5) החדש הוכנסה עבירה פלילית שעניינה בין היתר אי התייצבות לחקירה.

מירון הכהן:

בהצעת החוק המקורית, הסיפה של הסעיף שמוצע כאן לא הופיע. הוועדה ביקשה – אני חושב שזה היה בעקבות הערה של מר בירנבאום – והוספה הסיפה שאומרת: "ובלבד שהמועד להתייצבות אדם לפי פסקה זו ייקבע ככל האפשר בתיאום עמו ובמועד סביר".

היו"ר אברהם פורז:

את זה אני מבין, אבל מה קורה עם אחד שלא בא? 

תמר פינקוס:

זו תהיה עבירה לפי חוק הגנת הצרכן, עם עונשים שקבועים בסעיף 10. אנחנו לא נצטרך להיעזר יותר לא במשטרה ולא...

היו"ר אברהם פורז:

איפה זה כתוב?

תמר פינקוס:

בסעיף 10, בעונשין – (א) (5).

היו"ר אברהם פורז:

זה יהיה – דינו מאסר שנה.

תמר פינקוס:

או קנס – פי שבעה. 

אתי בנדלר:

כמה זה היום?

תמר פינקוס:

20,000 כפול 7.

אתי בנדלר:

19,600, משהו כזה. 

אברהם בירנבאום:

אדוני היושב-ראש, רמתם של הפקחים והחוקרים של משרד התעשיה והמסחר היא פחות גבוהה מרמתם של השוטרים בישראל.

היו"ר אברהם פורז:

האמנם?

מירון הכהן:

סליחה, אני מוחה.

יצחק קמחי:

יש גבול, מר בירנבאום.

אברהם בירנבאום:

אני חושב שרמתם של השוטרים היא מאד גבוהה, אז אל תיעלבו. השוטרים בישראל עוברים הכשרה רבה, הכשרה בסיסית. לאחר מכן, כדי שהם יהפכו לחוקרים, הם כבר צריכים להיות סמלים והם עוברים הכשרה נוספת , ארוכה, שאין מקבלים במשרד התעשייה והמסחר. 

דוברת:

זה לא נכון. 

היו"ר אברהם פורז:

הבנתי. איזו הכשרה האנשים האלה מקבלים?

מירון הכהן:

קודם כל, אני מוחה על עצם הצגת הדברים בצורה כזו. אני חושב שאתה עושה עוול להרבה מאד עובדים טובים ומסורים, שגם קיבלו הכשרה נכונה.

אברהם בירנבאום:

מה אמרתי כנגדם?

היו"ר אברהם פורז:

אני חושב שאתה העלבת קבוצה גדולה של אנשים, שאתה אומר שרמתם יותר נמוכה מהשוטרים.

אברהם בירנבאום:

לא אמרתי יותר נמוכה, אדוני היושב-ראש. אמרתי שהיא פחות גבוהה. 

מירון הכהן:

רק לאחרונה אנחנו קיימנו מספר קורסים להכשיר את החוקרים. 

היו"ר אברהם פורז:

רבותי, זה לא סימפוזיון על רמת עובדי המדינה והיתרון היחסי שלהם. 

מה ההכשרה שהם עוברים?

אברהם בירנבאום:

מה ההשכלה שהם צריכים?

תמר פינקוס:

אל"ף, ההכשרה היא הכשרה ארוכה. אנחנו עכשיו מקיימים כבר קורס שני – אני מדברת רק על התקופה שבה אני נמצאת – זה הקורס השלישי. כל קורס אורכו שמונה שבועות, שהם עוברים הן על ידי אנשי משטרה, הן על ידי אנשים ממשרד המשפטים, הן על ידי אנשים במחוזות, לגבי אופן החקירה, כיצד חוקרים, כיצד עושים תפיסות, כיצד נוטלים. הם עוברים סדנאות של עבודה מעשית. אנחנו עוברים איתם תרגילים.

אברהם בירנבאום:

כמה מהם עברו?

היו"ר אברהם פורז:

היתה לנו בחוק ההגבלים העסקיים, שרצינו לקבוע את זה באופן סטטוטורי, את ההכשרה הזאת. היא לא סטטוטורית היום, היא היום וולונטרית. 

תמר פינקוס:

נכון. 

היו"ר אברהם פורז:

מר הכהן, מה אתה אומר שאנחנו נקבע בחוק?

מירון הכהן:

בחוק, אבל לא היום. בואו נשאיר את זה לתיקון הבא, אנחנו מוכנים לשקול את זה.

היו"ר אברהם פורז:

לא. אנחנו נקבע, ניתן לכם תקופת מעבר שמי שמשתמש בסמכויות האלה , תהיה הכשרה שתיקבע. 

מירון הכהן:

שהשר יקבע בתקנות. 

היו"ר אברהם פורז:

שהשר יקבע אותן בתקנות, מאחר שיש כאן מין סמכות חקירה.

תמר פינקוס:

סמכויות החקירה קיימות מקדמת דנא, הן לא חדשות. אנחנו מבקשים רק את חובת ההתייצבות. 

אתי בנדלר:

הסמכויות של החוקרים ברשות להגבלים עסקיים הן הרבה יותר מחמירות, הרבה יותר משמעותיות מהסמכויות שניתנות לחוקרים.

אברהם בירנבאום:

זה לא מדוייק, כיוון שאני ראיתי חוקרים של משרד התעשייה והמסחר שנושאים תעודות של הרשות להגבלים עסקיים באופן אוטומטי. 

תמר פינקוס:

מה פתאום.

דפנה איתן:

לפני 15 שנה. 

היו"ר אברהם פורז:

אנחנו נקבע בתקנות שהם יעברו הכשרה שיקבע השר, באישור ועדת הכלכלה של הכנסת. אתם תגידו פחות או יותר שנדע שאלה אנשים שבכל זאת משתמשים כאן בסמכויות שהן חצי משטרתיות. 

מירון הכהן:

אם כך, אני הייתי מוותר על הסיפה, כי הסיפה זו היתה כבר הפשרה הקודמת. אין לי בעיה – להיפך – אני מקדם בברכה את הנושא של ההכשרה.

אברהם בירנבאום:

זו לא פשרה. זו פשרה שאתם עושים ביניכם לבין עצמכם.

מירון הכהן:

מה שקרה, שבגלל ההערות של מר בירנבאום, צמצמו את הסמכויות. הנושא הזה של תיאום מועד ביקור שיהיה נוח ושלא יהיה נוח, זה דבר שלא קיים בשום סמכות חקירה אחרת. זה הוכנס בגלל ההערה של מר בירנבאום. 

אברהם בירנבאום:

שעוד לא הספקתי להשמיע אותה.

היו"ר אברהם פורז:

לדעתי, IT GOES WITHOUT SAYING, זאת אומרת גם בלי לומר, משתדלים לעשות זאת בתיאום ובזמן סביר.

מירון הכהן:

ודאי. 

תמר פינקוס:

בנוהל זה כתוב. אנחנו בגלל זה נתנו את הנוהל אז, על פי בקשתו של חבר הכנסת רובינשטיין, כדי לראות שכך זה מתקיים. הנוהל מונח בפני אדוני. 

היו"ר אברהם פורז:

זה לא  מפריע לכם, הנוסח הזה.

תמר פינקוס:

להיפך. בנוהל כתוב שצריך לתאם.



היו"ר אברהם פורז:

שאלה רק אם זה לא יכול לשמש מישהו להתחמק, להגיד: לא תיאמו איתי, לא אמרו לי. 

מירון הכהן:

זה בדיוק היה החשש. 

אתי בנדלר:

לכן הוספתי את המילים "ככל האפשר" בנוסח. 

אברהם בירנבאום:

אילו היה ניתן לי לסיים את הטיעון שלי...

היו"ר אברהם פורז:

מר בירנבאום, אנחנו כאן עובדים בשיטת הפינג-פונג, אנחנו עובדים סעיף-סעיף. תאר לך שאתה רוצה לנאום חצי שעה על כך – אין לי זמן, אבל בוא אני אתן לך. 

אברהם בירנבאום:

אני רוצה לקרוא לאדוני היושב-ראש את הסמכויות שיש היום לאותם חוקרים, על פי סעיף 21 – "ראה הממונה או מי שהוא הסמיך לענין זה שהדבר דרוש לביצועו של חוק זה, רשאי הוא – 

(1) להיכנס למקום המשמש עסק ולערוך בו ביקורת על מילוי הוראות חוק זה, לבדוק מסמכים, דוגמאות וטובין ולתפוס כל דבר שיש יסוד סביר להניח שבו או לגביו נעברה, או שמתכוונים לעבור, עבירה על הוראות חוק זה;
(2) לחקור כל אדם הנוגע בדבר או שיש לו ידיעות בענין ולדרוש ממנו מסמכים, דוגמאות וידיעות הנוגעות לענייני החקירה; " וכו'. 

אדוני היושב-ראש, מדובר בסוחר קטן, לעתים הוא עובד לבדו בחנות. על ידו יש חנות המשביר לצרכן שפתוחה באופן רצוף עד שעת ערב מאוחרת. הוא חייב להישאר בחנותו. עונש חמור, גם אם הוא לא עבר עבירה, לגביו להכריח אותו לסגור את החנות ולהתייצב לפני כבוד הפקיד – ולא משנה כרגע מהי רמתו. 

זהו עונש חמור, והוא עדיין לא עבר עבירה. 52 שנה בא הפקיד לחנות, ומדובר בדרך כלל בעבירות על סימון טובין, עבירות שבוצעו בחנות. המסמכים נמצאים בחנות, המוצרים למכירה נמצאים בחנות, אז 52 שנה הם טרחו ובאו לחנות, וחקרו בחנות. מדוע לא יעשו את זה?

היו"ר אברהם פורז:

בארצות-הברית יכולים להזמין אותו להיות מושבע בתיק ולשבת כמה שבועות בתיק של מושבעים, למרות שיש לו חנות. יש כאלה שהולכים למילואים ויש כאלה שבאותו יום יש להם שפעת. 

אברהם בירנבאום:

אני באמת לא יודע מה המצב בארצות-הברית. 



היו"ר אברהם פורז:

הנימוק הזה שהוא מרותק לחנות והוא לא יכול ללכת להיחקר, זה לא נימוק. 

אברהם בירנבאום:

אני משוכנע, אדוני היושב-ראש, שאילו בדקנו, בוודאי ישנן המון דוגמאות באירופה ובקנדה ואינני יודע איפה, היכן שהפקיד מגיע. 52 שנה הפקיד הגיע לחנות.

היו"ר אברהם פורז:

גם הפעם הוא מגיע.

אברהם בירנבאום:

אז שיהיה כתוב: בתנאי שהוא בא פעם ופעמיים ולא מצא את האיש. 

היו"ר אברהם פורז:

לא, את זה לא כותבים בחקיקה ראשית. 

אברהם בירנבאום:

בתנאי שהוא קבע פגישה עם האיש בחנותו, והאיש לא הופיע לחנות. 

היו"ר אברהם פורז:

מר בירנבאום, הדברים נעשים באופן סביר. גם לגבי המשטרה – לפעמים בא החוקר למקום, לפעמים מזמינים אותך. 

אברהם בירנבאום:

הם לא משטרה. עבירות על מה? שהוא אמר שהגרביים שעולות 12 שקלים, הן מהולנד ולא מבלגיה?

היו"ר אברהם פורז:

אני, לצערי, לא יכול לקבל את זה.

אברהם בירנבאום:

אולי יש חברי כנסת אחרים.

אתי בנדלר:

סעיף 9 מאושר, בכפוף לתיקונים.

היו"ר אברהם פורז:

אנחנו משאירים את הנוסח שהתקבל כאן על ידי הוועדה שהמועד יהיה בתיאום ובמועד סביר. 


לאה ורון:

הוועדה לא דנה בסעיף 8. 

אברהם בירנבאום:

ומה באשר למה שאמר אדוני היושב-ראש בקשר להכשרת העובדים?

היו"ר אברהם פורז:

דיברנו על כך שיהיה בתקנות שהשר יקבע הכשרה בתקנות, באישור הוועדה.

אברהם בירנבאום:

זה יופיע כאן?

היו"ר אברהם פורז:

יופיע. 

אנחנו לא עברנו על סעיף 8?

לאה ורון:

אני בטוחה, בוודאות, שסעיף 8 לא נדון. 

מירון הכהן:

לפי הערת מנהלת הוועדה, אנחנו חוזרים חזרה אחורה לסעיף 18א רבתי, שלא נקרא. 
סעיף 8 להצעת החוק: "אחרי סעיף 18 לחוק העיקרי יבוא:
"פרק ד' 1: אחריות ושירות לאחר מכירה
18א. אחריות לטובין ושירותים
        (א) השר, באישור ועדת הכלכלה של הכנסת, רשאי בתקנות, לחייב יצרן, יבואן או קמעונאי, 
של טובין או שירותים, לתת שירות לצרכן לאחר המכירה, וכן רשאי הוא לקבוע הוראות 
לענין זה, לרבות באלה:"

אברהם בירנבאום:

אנחנו החלטנו למחוק קמעונאי.

תמר פינקוס:

לא נכון. 

היו"ר אברהם פורז:

למה סיטונאי לא מופיע? 

אריאלה רבדל-נדקוב:

זה נקרא וזה אושר, אדוני היושב ראש.

היו"ר אברהם פורז:

אומרים שזה לא נדון. 

לאה ורון:

זה נדון על ידי חבר הכנסת רובינשטיין, שהיה יושב ראש ועדת הכלכלה, לא על ידי חבר הכנסת פורז.

היו"ר אברהם פורז:

אני מציע להוסיף את המילה סיטונאי. 

מירון הכהן:

אני מקבל את עצתו של אדוני, אני חושב שזה נכון, שזה באמת חסר.

היו"ר אברהם פורז:

אבל יש באמת מקרים שקמעונאי נותן שירות?

מירון הכהן:

ודאי. לדוגמה, שירות של תיקון מכונות כביסה. מי שבא ומחליף חלק, מבחינתי מי שאחראי על כך ומבחינת הצרכן, מי שצריך להיות אחראי על זה זה האדם שנתן את השירות. 

היו"ר אברהם פורז:

אבל בדרך כלל, כמי שגם  פעם קנה מוצר בחיים שלו, אתה מקבל בחנות תעודת אחריות של יבואן או איזו מעבדת שירות. אתה לא פונה לחנות עצמה אלא אתה הולך אחר כך לקבל שירות במקום אחר. 

אתי בנדלר:

אדוני היושב-ראש, אני מציעה שנקרא את כל סעיף קטן (א) כי נדמה לי שיש בו מענה לשאלות האלה.

היו"ר אברהם פורז:

בסדר. כרגע הוספנו רק את המילה סיטונאי. 

מירון הכהן:

סעיף 8 – 
18א.(א)(1) תיקון ליקויים ופגמים והחלפת טובין, בשלמותם או בחלקם, ללא תשלום, במשך  
    תקופה שייקבע;
(2) מתן השירות במענו של הצרכן;
(3) הדרכים והמועדים לביצוע השירות;
(4) הבטחת קיומן של תחנות שירות במקומות מסויימים;
(5) מתן תעודות אחריות, תוכנן, ואיסור התנאה בתעודות כאמור על זכויות הצרכן לפי 
     דין;


נעמי חזן:

זה, אגב, משפט סתום לחלוטין, רק מבחינת קוראי עברית, אם מותר לומר. 

היו"ר אברהם פורז:

המילה "תוכנן" היא פרובלמטית. צריך להיות: מתן תעודות אחריות, קביעת תוכנן. 

מירון הכהן:

לא, זה ההוראות בדבר. אנחנו צריכים לחזור, אבל אני מוכן לקבל כל הצעה שתציע היועצת המשפטית של הוועדה בענין זה.

גיתית שריקי:

הוראות בדבר מתן תעודות...

מירון הכהן:

זה מופיע למעלה.

היו"ר אברהם פורז:

לקבוע הוראות לענין...

מירון הכהן:

מתן תעודות אחריות, תוכנן, ואיסור התנאה בתעודות כאמור על זכויות הצרכן לפי דין. זה הכל כפוף לסיפה הראשון. 

סעיף 8 -
18א.(ב) בתקנות לפי סעיף קטן (א) רשאי השר לקבוע כי קמעונאי יהיה זכאי להשתתפות או 
לשיפוי מיצרן, מיבואן או מסיטונאי בשל הוצאות שהוציא לקיום חיוביו כלפי הצרכן לפי 
סעיף קטן (א), הכל כפי שיקבע."

זה בעצם עונה על השאלה שיושב ראש הוועדה שאל. 

אברהם רביץ:

ממש לא. הפרקטיקה היא לא זאת. הפרקטיקה היא שקמעונאי לא שייך בכלל לסיפור. הוא מכר לך את מכונת הכביסה, נתן לך תעודת אחריות, אומר לך בתוך התעודה מי תהיה החברה שנותנת שירות, והוא יצא מהתמונה.

נעמי חזן:

לא. עזוב את מכונת הכביסה. אתה קנית מגהץ, נכנסת לחנות – משהו לא בסדר. 

אברהם רביץ:

הקמעונאים לא בנויים בכלל לדבר הזה.


נעמי חזן:

אני רוצה לחזור לענין הצרכני הבסיסי כאן. אפשר לטרטר צרכן על קצר במיקסר לפי ההוראות האלה בצורה שהיא בלתי נסבלת. לכן, הצרכן יודע כתובת אחת, וזה היכן שהוא קנה את המוצר. לגבי המכשירים הגדולים מקובל עלי שאם אתה קונה מזגן - אתה קונה מזגן, אבל תחשוב על אדם שבמיטב כספו קונה משהו שהוא צריך, נניח פן – אני הולכת על הדברים הקטנים. הוא לא צריך להתחיל להתרוצץ בכל העולם.

אברהם רביץ:

מה הוא עושה היום?

נעמי חזן:

בדרך כלל הוא הולך ומתווכח עם מי שמכר לו את המכשיר. תהיו עם היד על הדופק, הרי זה לטובת הצרכנים. 

אברהם בירנבאום:

רציתי להבהיר שלמרות שבאמת הפרקטיקה היא שהסוחרים, זאת אומרת קמעונאים באמת בדרך כלל אומרים: לך לחפש את היצרן, מה אתה רוצה ממני, הדין הוא שונה וברור. הדין אומר לפי חוק המכר, שאם יש משהו לא בסדר עם מה שקניתי – ולא חשוב אם זה גדול או קטן – האחראי הוא המוכר, זה סעיף 11 לחוק המכר.

הפרקטיקה היא אחרת, אבל אין זאת אומרת שאנחנו צריכים לאשר ולתת גושפנקה לפרקטיקה שהיא עלי לא מקובלת. בוודאי שבמקרים מסויימים הוא יגיד לו: לך ותנסה לתקן את זה אצל מישהו, אבל אם אני לא מוכן לעשות זאת או אני לא יכול למצוא את האיש הזה, או האיש הזה בכלל לא קיים – בוודאי הכתובת לכל ענין ודבר בתחום המכר הוא המוכר. 

שלא יהיו ספקות בענין זה. לכן, מה שאנחנו בעצם אומרים כאן ב- (ב) הוא שהנה המוכר יכול בוודאי לחזור אל הסיטונאי או היצרן או היבואן, אבל הכתובת לפי הדין – ואני מקווה פעם לפי הפרקטיקה כפי שזה מקובל בחוץ-לארץ – היא המוכר.

אריאלה רבדל-נדקוב:

אדוני היושב-ראש, אני רוצה לרענן את זכרונה של הוועדה. סעיף (ב) הוא תוספת שהוספה והיא לא היתה בהצעה המקורית, והיא באה כתוצאה מהערותיו של האדון המכובד מר בירנבאום, שמה קורה במצב שעוסק שמכר בתום לב מוצר פגום, אבל הוא לא ידע שהוא פגום – בא הצרכן בדין, תובע את זה ממנו, והוא משלם לו. עכשיו מה קורה לו, איזה פיצוי הוא מקבל?

ואז הוכנס בצורה מפורשת תיקון לסעיף הזה כדי להבטיח את עניינו של אותו עוסק, שזכויותיו וכספו לא ייפגעו בגלל שמישהו שיווק לו מוצר פגום. זו המשמעות של סעיף (ב).

היו"ר אברהם פורז:

מר זיסבלט, זה עניין לחוק הגנת הצרכן או זה עניין דיני החוזים?

יש כאן התערבות – אם בהתאם להסכם ביניהם מגיע לו, אולי הוא אמר לו: אני נותן לך את זה במחיר זול והאחריות עליך.

אלן זיסבלט:
אתה צודק. יכול להיות שיהיה תנאי שאומר באמת שהוא לא אחראי. בין הסיטונאי לקמעונאי יכול להיות שיהיה תנאי באמת סביר שאומר שהוא לא אחראי. 

אני אמרתי בזמנו לחבר הכנסת רובינשטיין שאכן אין צורך ואין אולי מקום לסעיף הזה. הוא באמת רצה איכשהו לתת ביטוי לדאגה שלו, שהקמעונאי...

היו"ר אברהם פורז:

אני אגיד לך מה מטריד אותי – אני לא רואה איך מתקינים תקנות לפי הסעיף הזה. איזה תקנות  מתקינים כאן? 

דוברת:

כאן לא צריך תקנות.

אלן זיסבלט:

ההצעה לא היתה של הממשלה – הסעיף הזה, כפי שאומרת הגברת רבדל – זה היה בעצם בעקבות ההערות והדאגה של חבר כנסת רובינשטיין. לדעתי, אפשר בהחלט לוותר על כך, מבלי לפגוע בזכותו של המוכר. 

היו"ר אברהם פורז:

האם התקנה הזאת יכולה לגבור על הסכם כתוב בין הצדדים? הרי בחיי המסחר יש אפשרויות שונות. יש מצב שאני אומר: אני נותן לך סוכנות, אני נותן לך מחיר מוזל, התיקונים עליך – זו חלק מהעסקה בינינו. אני יכול להגיד דבר אחר: אני אתן לך סוכנות, התיקונים עלי. מה התקנות יגידו? 

מירון הכהן:

מה שאדוני בעצם מציע זה לוותר על סעיף קטן (ב). לנו אין בעיה עם זה. 

היו"ר אברהם פורז:

 אני חושב שאתם פשוט לא תצאו מזה. אם סעיף קטן (ב) יישאר אות מתה, איש לא יתקין תקנות ואף אחד לא יגיד כלום, אז זה בסדר גמור. 

מירון הכהן:

אנחנו מראש לא כללנו את זה ולכן אנחנו מסכימים עם ההצעה. 

היו"ר אברהם פורז:

לדעתי, אין לכם אפשרות להתקין תקנות לפי הסעיף הזה. 

אם כך, אנחנו מורידים את סעיף קטן (ב).

אברהם בירנבאום:

לא, לא. כ- 90%- 95% מהקמעונאים שמוכרים דברים שנותנים עליהם אחריות, מחזיקים בחנות דוגמאות. הציבור יודע את זה, הצרכנים יודעים את זה, אפילו במשרד התעשייה והמסחר יודעים את זה.

אברהם רביץ:

דוגמאות למה?

אברהם בירנבאום:

הוא מחזיק מכונת כביסה אחת בחנות, אין לו שטח גדול יותר, וכשמזמינים, הוא פונה ליבואן או ליצרן של מכונות הכביסה, והיצרן שולח ישירות, והוא נותן יחד עם תעודת האחריות של היצרן תדפיס של תחנות השירות של היבואן. 

כך, פרופסור חזן, גם במקרה של מגהץ – וקניתי רק לאחרונה. גם במקרה הזה הקמעונאי איננו יכול לתקן, איננו יכול להיות אחראי, בשום מקרה. זו הפרקטיקה.

היו"ר אברהם פורז:

מר בירנבאום, אתה אמנם סיפרת לי פעם שאתה למדת כלכלה ולא משפטים, אבל מה לעשות שדיני החוזים אומרים שהתקשרות היא ביני – הקונה, לבינך – המוכר, ואין התקשרות משפטית ישירה ביני לבין מי שסיפק לך. 

אברהם בירנבאום:

יופי. אז כאשר תהיה תביעה אזרחית אליו, הוא יסתדר עם הצרכן. כאן מדובר בעבירות פליליות. אנחנו כאן נמצאים במישור הפלילי. 

היו"ר אברהם פורז:

לא. 

אברהם בירנבאום:

מה לא? – שנה מאסר, קנס 140,000 שקל.

היו"ר אברהם פורז:

נניח המגהץ הזה נשרף בחנות. בא קונה, הכניס לשקע, התחיל לצאת עשן וברור שהוא שרוף. הוא החזיר אותו חזרה לקופסה והוא מכר אותו מחדש למישהו, למרות שהוא ידע שהוא שרוף- זה סיפור אחד. כאן לא בסדר המוכר. 

אברהם בירנבאום:

אם הוא שרוף, אף אחד לא יקנה אותו כיוון שיראו שהוא שרוף. אתה עורך-דין טוב, אבל לא חשמלאי. מגהץ שנשרף, רואים שהוא שרוף. 

רוצים להעמיס על הקמעונאי הקטן. מנסים להעמיס עבירות פליליות חמורות, עם עונשים כבדים.

היו"ר אברהם פורז:

כשנגיע לסעיף העונשין, נדון בכך.

אברהם בירנבאום:

לא, שישנם כבר. שנה מאסר יש כבר ו- 50,000 שקל יש כבר.




היו"ר אברהם פורז:

מר בירנבאום, כשנגיע לכך, אתה תפנה את תשומת לבנו לאותם מקרים שאנחנו כביכול או לא כביכול, מטילים על המוכר אשמה שאין בו או נטל בלתי סביר. זה לא נוגע לסעיף הזה.

אמרנו שנוריד את הסעיף, כי זה בלתי אפשרי.

אברהם בירנבאום:

	אם אדוני מוריד את זה, כלומר ההפסד הוא כולו של הקמעונאי.

מירון הכהן:

לא, שיגיע להסדר. 

היו"ר אברהם פורז:

יש עניין הסכמי. לך יש חנות, אני יבואן. אתה קונה אצלי כדי למכור, אתה עושה אתי הסכם מי נותן שירות, מה קורה.

אברהם בירנבאום:

אני לא עושה שום הסכם. ההסכם בדרך כלל שמגיע סוכן – זו הפרקטיקה – לא חותמים על שום הסכמים. הוא נותן לו סחורה.

היו"ר אברהם פורז:

זה הסכם בעל-פה. זה הסכם מחייב. 

אברהם בירנבאום:

אחרי שדנו במשך שעתיים בסעיף הזה, סעיף (ב), יחד עם פרופסור רובינשטיין, מדוע עכשיו אתה מסיר?

היו"ר אברהם פורז:

משום שאי אפשר להתקין תקנות. אני יכול להשאיר את הסעיף ולנקות את מצפוני, אבל אי אפשר להתקין תקנות.

אברהם בירנבאום:

פרופסור רובינשטיין הוא עורך-דין פחות טוב? 

היו"ר אברהם פורז:

איך אמרת לגבי הפקידים שהם ברמה יותר נמוכה? אני ברמה יותר נמוכה בכל זאת. 

אמיר ברקן:

אני מהאוצר. לגבי סעיף 18, תקנת משנה (4) – "קיום תחנות שירות במקומות מסויימים". לדעתי, העניין הזה יכול להיות קצת בעייתי. 


מירון הכהן:

סליחה, אני מאד מצטער. ההחלטה הזאת עברה ועדת שרים  לחקיקה. 

היו"ר אברהם פורז:

זה לא עניינך, תסלח לי. על כך תתלונן עליו בנציבות שירות המדינה שהוא הפר הוראות משמעת.

בבקשה.

אמיר ברקן:

לגבי קיום תחנות שירות במקומות מסויימים, נראה לי שזה יכול להיות בעייתי. אפשר לקבל כאן כל מיני החלטות...

היו"ר אברהם פורז:

לדוגמה, יבואן או יצרן גדול יקבע איזושהי תחנת שירות אחת בקרית שמונה. אתה רוצה שכולם יסעו לשם? זה לא הגיוני שהשר יקבע, בהתחשב בגודל זה, שיהיו תחנות שירות בכמה מקומות בארץ. אולי זה מייקר את המוצרים, אבל מה לעשות.

אמיר ברקן:

אולי אפשר לסייג את זה.

היו"ר אברהם פורז:

אבל יש לכם שר, אתם לא סומכים על השרים? הרי לא אני מתקין את התקנה. 

אתי בנדלר:

יש לי הצעה. כשאני חושבת על ההערה הזאת, יש בה משהו, כי השר יכול לקבוע שתהיה תחנה דווקא במטולה. הוא קובע את המקום המסויים. אני מציעה שזה יהיה באיזורים מסויימים. 

אמיר ברקן:

נניח שמכרו רק טלוויזיה "סוני" אחת, אז לצורך זה צריך לעשות שם תחנת שירות? 

היו"ר אברהם פורז:

צריך להיות: מיקומן של תחנות שירות. השר רשאי לקבוע תקנות לעניין מיקומן של תחנות שירות. 

קריאות:

	. . . .

נעמי חזן:

	אברהם, אתה מאשר את התקנות האלה.

היו"ר אברהם פורז:

	כן, אבל אני לא רוצה להיכנס לאיזה מוצר בנהריה צריך או לא צריך. 

	אנחנו נשנה את הנוסח: מיקומן של תחנות שירות, ואז יוכל לומר השר: בצפון, במרכז ובדרום. 

אריאלה רבדל-נדקוב:

	יש כאן בעיה, משום שהוא יכול להגיד: זה רק את מיקומן. זה לא מחייב את קיומן.

היו"ר אברהם פורז:

	לא. ברור. תחנה פיקטיבית?

תמר פינקוס:

	לא. יהיה כתוב: קיום תחנות שירות ומיקומן. 

אריאלה רבדל-נדקוב:

	זה משהו אחר. 

אמיר ברקן:

	אני מבקש שיהיה משהו שיכניס את הדברים לאיזושהי סבירות. 

היו"ר אברהם פורז:

	מיקומן הוא פרובלמטי, כי הוא לכאורה צריך לומר מיקום מדוייק, לומר עיר. 

אמיר ברקן:

	בכל זאת מטריד אותי העניין שזאת חקיקה ראשית ואפשר להגיע לכל מיני החלטות שהן לא בדיוק כלכליות. אני לא מאשים ואני לא אומר דבר, אבל זה חוק שהולך מכאן ועד הרבה מאד שנים קדימה - להתקין באיזושהי תקנה שמחייבת משהו שיכול להיות שהוא לא סביר מבחינה כלכלית.

נעמי חזן:

	אני לא מבינה מה הבעיה. הרי כל הסעיף הזה עוסק בעובדה שהשר יתקין תקנות, באישור ועדת הכלכלה של הכנסת, ולכן כל תקנה שמתקינים בנושא הזה תובא ותעבור את מבחן הסבירות. העיקרון הוא העיקרון של קיום תחנת שירות במקומות נגישים מספיק לצרכנים, וזה נכון וזה סביר, אבל בסעיף 18א.(א) כתוב: השר, באישור ועדת הכלכלה של הכנסת – זה הכל כפוף לתקנות באישור הוועדה. 

	אני הייתי משאירה את זה כפי שזה. לשנות את הניסוח זה פלפול, זה לא משנה את התוכן, כי קיום תחנות שירות ומיקומן זה אותו דבר. 

אמיר ברקן:

	אני מציע שכמו שעשינו בתקנות הקודמות, שהכנסנו לאיזשהם שיקולים של סבירות, אמרנו: מועד סביר, זמן סביר, אולי שגם כאן המחוקק יתן זאת.

היו"ר אברהם פורז:

	אבל יש הנחה שהשר פועל בסבירות, גם אם אני לא אומר לו את זה בחקיקה ראשית. 

נעמי חזן:

	ואם לא – אז הוועדה ודאי וודאי פועלת בסבירות. 

היו"ר אברהם פורז:

	אני רוצה את עזרתכם בדבר אחד - שאפשר יהיה לקבוע, אבל שזו לא תהיה חובה לקבוע  עיר, אלא גם איזור או נפה.

אתי בנדלר:

	לכן אמרתי:  במקומות או לאיזורים.

	אני לא הייתי רוצה שהשר יקבע שחייבת להיות מעבדת שירות דווקא במטולה או במושב בצרה. זה מיקום. הייתי אומרת שהוא רשאי לקבוע בהחלט שחייבת להיות מעבדת שירות באיזור הצפון.

היו"ר אברהם פורז:

	במחוז המרכז או במחוז הצפון. 

אברהם הירשזון:

	מחוז המרכז – יכולה להיות תחנת שירות בסגולה, למרות שבתל-אביב, בת-ים, חולון...

איראלה רבדל-נדקוב:

	ששם יש קונה אחד, ו- 200,000 יש בחולון ובבת-ים, וזה יהיה בסדר לפי זה.

היו"ר אברהם פורז:

	זה בסדר מבחינה משפטית, אבל השר, לפני שהוא קובע את התקנות... – אלא אם כן השר רשע. אם השר רשע, זה משהו אחר. 

אריאלה רבדל-נדקוב:

	אין בחוק שום דבר שמונע בחירתם של שרים רשעים.

היו"ר אברהם פורז:

	וגם ועדת הכלכלה צריכה לאשר לו. 

מירון הכהן:

	אני אסביר למה הסעיף הזה נכנס דווקא בחקיקה ראשית. יש היום את חוק יסוד: חופש העיסוק. יכולה לבוא בהחלט טענה שזה שהשר מחייב עוסק מסוים לקיים מעבדת שירות נניח באיזור הצפון ולא להטריח את תושבי הצפון לבוא עם המוצרים שלהם לתל-אביב או לבאר-שבע, היא  פגיעה בחופש העיסוק. לכן צריך את ההסמכה הזו בצורה מפורשת. 

	אני מקבל את ההערה של היועצת המשפטית של הוועדה, שבהחלט זה צריך להיות איזורים ולא מיקום, כי מיקום הכוונה למשהו מאד מדוייק. כשמדובר על איזור, יהיה איזור. אני חושב שיש גם גבול לסמכות של שר לקבוע אם מעבדת השירות תהיה ברחוב מסוים. 

אריאלה רבדל-נדקוב:

	הדירקטיבה הבריטית לעניין זה אומרת שצריך להיות במרחק של X מייל, והם מדברים על 20 מייל ממקום המכירה או לחילופין ממקום מגוריו של הצרכן - צריכה להיות מעבדת שירות. היא לא סתם אומרת באיזור או בעיר, היא נותנת מיילג', שמעבר למרחק מסוים חייבת להיות מעבדת שירות. 

היו"ר אברהם פורז:

	אבל אם אתה קונה למשל פסנתר כנף מסוג מאד מסוים, גם על זה צריכה להיות כל 20 קילומטר תחנת שירות?

אריאלה רבדל-נדקוב:

	זו דירקטיבה כללית כוללת. 

היו"ר אברהם פורז:

	יש הרי מוצרים מאד מיוחדים, נניח ציוד תעשייתי. 

אריאלה רבדל-נדקוב:

	בסופו של דבר, אנחנו לא מדברים על פסנתר כנף כי פסנתר כנף קונה אותו  1 ל- 100,000. תראה את מתקני הפסנתרים במדינת ישראל, הם חיים מן היד אל הפה או בכלל לא חיים מהמקצוע שלהם. מדובר בסופו של דבר במוצרים השגרתיים והם: קומקום חשמלי, מגהץ, מיקרוגל, כל המוצרים היומיומיים שצרכן משתמש בהם. 

	כמעט בכל מקום ישוב יש מעבדות שירות, ובסופו של דבר כל מה שנדרש כאן מאנשים זה ליצור התקשרות עם מעבדות שירות במקום מגוריהם. 

	אתן דוגמה. יש חברה גדולה במדינת ישראל שנקראת יורוקום. יש עיר במדינת ישראל, שבטעות היא גם הבירה של המדינה הזאת, שקוראים לה  ירושלים. ליורוקום יש מעבדת שירות אחת. אני לא מדברת על כך שממטולה צריכים לנסוע למעבדת שירות, אני מדברת על כך שבעיר הבירה של מדינת ישראל, כשאני צריכה לתקן את המוצר...

היו"ר אברהם פורז:

	זה הטלפונים האלחוטיים?

אריאלה רבדל-נדקוב:

	בוודאי, ומה שהם מייבאים ומה שהם מייצרים בעצמם דרך תדיראן. אני צריכה להביא את זה לחנות שממנה קניתי, הם שולחים את זה לראשון לציון, ובפחות מחודשיים לא מתקנים מוצר שקניתי מהם. זה לא סביר וזה לא הגיוני, וזו לא החברה היחידה.

היו"ר אברהם פורז:

	אבל אז  יכול להיות שהנקודה היא לא אורך הזמן. יכול להיות שדווקא השירות הטוב היה אומר: תביא זאת למקום בירושלים ותוך שלושה ימים הוא צריך לחזור לירושלים. זה שבינתיים הוא מסיע את זה להונולולו – מה איכפת לך?

אריאלה רבדל-נדקוב:

	הרי משרד התעשייה לא הגיש את זה היום, משרד התעשייה הגיש כמעט לפני שנתיים את התיקון הזה, ולזכותו של משרד התעשייה – וקשה לי להגיד דברים לזכותו, אבל אני מוכרחה, אין לי ברירה – הוא עבד בצורה מאד נאותה. בראשות המנכ"ל הקודם, הלשכה המשפטית של המשרד וכל הגורמים במשרד, היתה ועדה מאד מקצועית שהכינה את כל התעודות האלה, את כל האפשרויות ודנה עם כל הגורמים, כולל הגורמים של התעשייה, גם הגורמים המסחריים, כולל צרכנים, כולל משרד האוצר. 

אברהם הירשזון:

	מירון, אני רוצה ללכת באיזושהי דרך ביניים לקראתך. אתה אומר שלא יכול להיות שהשר יתקן תקנות שברחוב כך וכך תהיה תחנת שירות, ואני מסכים איתך בנושא הזה.

	יחד עם זה, אתה לוקח נניח ערים גדולות ואז נוצר מצב אבסורדי – כשהאיזור הוא איזור גדול, העיר היא עיר גדולה, ואתה קובע תחנת שירות שהיא רחוקה מאד. 

	זאת אומרת, צריך למצוא איזושהי סינתזה נניח בין ערים לבין איזורים. אתה לא יכול לקחת את זה כמקשה אחת ולומר: באיזור המרכז תהיה תחנה אחת, באיזור הצפון תהיה תחנה. יש הבדל בין מטולה לבין תל-אביב נניח, או בין ירושלים. 

מירון הכהן:

	אפשר איזורים או מיקומים. 

אברהם בירנבאום:

	אדוני היושב-ראש, אני חושב כמו הגברת רבדל, שאנחנו צריכים לחשוש משר רשע, לא בהווה, אלא בעתיד.

אריאלה רבדל-נדקוב:

	לפרוטוקול – אני לא חוששת משר רשע. 

אברהם בירנבאום:

	ואתם נותנים לשר היתר לחייב קמעונאי קטן לתת את השירות הזה. אתם נותנים בהצעת החוק אותו חיוב להקים תחנות שירות על היצרן והיבואן, וגם על הקמעונאי. גם הקמעונאי צריך להקים תחנות שירות.

תמר פינקוס:

	איפה כתוב? 

אברהם בירנבאום:

	תקראו מה שכתוב.

היו"ר אברהם פורז:

	נכון. באופן תיאורטי, הוא יכול להתקין תקנה כזאת, אבל היא בלתי סבירה.



אברהם בירנבאום:

	אז אנא הפרידו בין מה שאתם מחייבים את הקמעונאי הקטן שנמצא בשכונה מסויימת או אפילו במרכז העיר בחנות של 20 מטר  מרובע, ואת היבואן או היצרן הגדול – אין הפרדה כזאת בסעיף הזה.

היו"ר אברהם פורז:

	גברתי היועצת המשפטית, אני מציע כמו שאת הצעת קודם, שנכתוב: במקומות או באיזורים.

אתי בנדלר:

	זה יהיה: קיום תחנות שירות במקומות או באיזורים מסויימים. 

היו"ר אברהם פורז:

	נכון, והשר יקבע את התקנות. 

	כל דבר כזה מייקר את המוצר, אבל כל חוקי הצרכנות למיניהם, באיזשהו מקום באים ואומרים שזה לא צורך מלא. אותי אם יסדרו, אני הולך לבית משפט, אבל יש כאלה שלא, ואז החוק צריך להגן עליהם.

אמיר ברקן:

	העניין הוא שזה רק לא יהפוך לאיזושהי סובסידיה. 

דוברת:

	סובסידיה? נו, באמת. 

היו"ר אברהם פורז:

	מאחר שהתקנות הן באישור ועדת הכלכלה, כשיבואו התקנות לכאן, אתה תבוא לכאן – אני מקווה שזה  יהיה בזמן קרוב – ואם אנחנו נראה דברים בלתי סבירים, נדון עליהם. זה נכון  שזה צריך להיות פחות או יותר לפי תפוצת המכשירים,  ויכול להיות שלגבי אחד שמייבא מוצר שהוא נדיר, משהו ייחודי, יאשרו תחנת שירות אחת בארץ. פסנתרי כנף למשל, אם מישהו מייבא – אני לא מומחה, אבל אני לא מניח שבכל עיר יכולה להיות תחנת שירות. 

אלן זיסבלט:

	ככה זה בכל העולם. 

היו"ר אברהם פורז:

	השרים יקבעו את זה. הם ישקלו את זה. הרי טענו תמיד נגד שרי התעשייה והמסחר שהם שרי התעשיינים, זאת אומרת הם הלוביסטים של התעשיינים, של הסוחרים, ולא של הצרכנים, אז תן להם למצוא את האיזון המתאים. 




אברהם בירנבאום:

	של הסוחרים הם אף פעם לא היו. השם הוא תעשייה ומסחר, אבל הם הלוביסטים רק של התעשיינים. 

היו"ר אברהם פורז:

	אז הם היו רשעים.

מירון הכהן:

	סעיף 10 – 

היו"ר אברהם פורז:

	מה שאני מבקש ממך – כשאתה קורא פסקה פסקה, תגיד מה היה במצב הקודם.

תמר פינקוס:

	המצב הקודם היה עונש אחד לכל העבירות. העונש היה שנה מאסר או קנס של 19,600 שקל. זה הכל, ואנחנו עשינו הבחנה בין עבירות יותר חמורות לפחות חמורות. יש עבירות שיש בהן עונש מאסר של שנה פי  שבעה...

אברהם הישזון:

	איך הגעתם ל- 19,600?

מירון הכהן:

	זו תוצאה של הצמדה. ברשותך, אדוני, אני אסביר מה הרציונל לכל הענין הזה. כמו שאמרה חברתי, מלכתחילה היה שנה מאסר והקנס שהותאם לו בחוק העונשין. הקנס הזה עומד היום על 19,600 שקל. בשנים האחרונות, במיוחד לאור ההתפתחות של רשתות שיווק שעובדות בהיקפים מאד גדולים, מחזורים מאד גדולים – קנס של 20,000 שקל הפסיק להיות אפקטיבי מבחינתם.

	לכן, הפתרון שמצאנו כאן זה לא בהגדרת תקופת המאסר – תקופת המאסר תישאר כפי שהיתה – אבל בהגדלת קנסות, על מנת שבמקרים מתאימים, כאשר התמריץ הכלכלי לעבור על החוק הוא מאד גבוה, שיהיה לו מענה.

תמר פינקוס:

	יש עבירות שאין להן מאסר בכלל .יש כאן שני מדרגים: יש עבירות עם מאסר ופי שבעה מגובה הקנס, ויש מדרגים שהם ללא מאסר בכלל. 

מירון הכהן:

	ובאותם קטעים זה אפילו הוקל. 

היו"ר אברהם פורז:

	עכשיו זה פי שבעה מה- 17,000?


דוברת:

	מה- 19,600, וזה 137,000.

תמר פינקוס:

	במקור, ההצעה היתה לגבי שנה מאסר ופי עשרה מגובה הקנס הקבוע בחוק. אמרו שפי עשרה זה גבוה מדי. יותר מזה, רצו לעשות בענישה החמורה שנה ופי שבעה.

היו"ר אברהם פורז:

	כמה היום העונש המקסימלי, הקנס שצמוד לעבירה שדינה שלוש שנות מאסר? – סעיף 61 לחוק העונשין. 

מירון הכהן:

	אין לי מושג, אבל אדוני, יש מגמה כללית בעבירות שהן כלכליות גרידא לא להגדיל את עונשי המאסר אבל להגדיל את הקנסות, ועשו את ההפרדה הזו בשורה של חוקים אחרים: בתחום איכות הסביבה, בתחום ההגבלים העסקיים, כך שבתי המשפט פשוט יוכלו להטיל קנס גבוה יותר.

תמר פינקוס:

	באיכות הסביבה זה יותר גבוה, כי כשאנחנו עשינו את זה, עשינו את זה בהתאמה לאיכות הסביבה.

מירון הכהן:

	אפשר להעלות אותו. אני הייתי שמח אם אדוני היה מחליט להחזיר אותו  חזרה לפי עשרה, כי אני חושב שזה נכון. נניח כשאתה מדבר על גופים באמת גדולים – רשתות שיווק ענקיות שמגלגלות מיליארדי שקלים - אפילו קנס של 200,000 שקל הוא לא תמיד אפקטיבי. 

היו"ר אברהם פורז:

	אם יש הטעייה המונית של צרכנים.

מירון הכהן:

	זה בדיוק היה הרציונל שלנו.  לכן הצענו פי עשרה, ומשרד המשפטים גם קיבל זאת. 

היו"ר אברהם פורז:

	האם אפשר לעשות הטעיית צרכן בנסיבות מחמירות?

מירון הכהן:

זה לא רק נסיבות מחמירות. יכול להיות שזה נסיבות לא מחמירות אבל פשוט ההיקף הוא גדול מאד. 

היו"ר אברהם פורז:

זה בדיוק העניין, נסיבות  מחמירות יהיו ההיקף. זו תהיה אחת ההגדרות של נסיבות מחמירות.

תמר פינקוס:

אבל אין לנו הגדרה מה זה הטעיה בנסיבות מחמירות. 

אברהם הירשזון:

זה הופך את זה להיקפים גדולים. 

היו"ר אברהם פורז:

אני רוצה להחמיר. למשל לגבי רשת שיווק או מקום גדול שעשה מעשה הטעייה המוני בקנה מידה גדול, לדעתי הקנסות האלה לא מספיקים. 

מירון הכהן:

במקרה כזה, מה שאנחנו נעשה – כשמדובר בדרך כלל על הרשתות האלה, הן גם צריכות לספוג את זה בכיס, מצד אחד – בתאגיד יש כפל קנס – וחוץ מזה, שם יכול להיות שהיינו גם מעמידים לדין את מנהל הרשת עצמה. 

היו"ר אברהם פורז:

לא. לכאורה, יש לנו את סעיף 63 לחוק העונשין, האומר שבעניין שהושגה טובת הנאה, אפשר להטיל קנס  של פי ארבעה מטובת ההנאה, ולכאורה אתם יכולים לקחת שמאות או אומדנים וללכת על זה, אבל זה יותר מסובך, בעיקר בעבירה כזאת.

אני הייתי מנסה שתגידו שזו הטעיית הצרכן בנסיבות מחמירות, והנסיבות המחמירות זה בעיקר בגלל ההיקף, זאת אומרת אם גוף גדול עושה את זה באופן המוני – נניח מספרים למישהו שזו תרופה וזה עוזר למשהו. היום כבר מדברים על מוצר מזון שלוקחים אותו, שהוא כאילו תרופה.

אם  יש הטעייה המונית או  משהו כזה, אני מציע שיהיה עניין של נסיבות מחמירות ושם באמת להחמיר מאד לא את המאסר – מספיק שנה – אבל שם להחמיר את הקנסות. הייתי הולך אפילו עד מיליון שקל. 

אם על תחנת שידור פירטית – שאגב, גם את זה לא מפעילים  - אפשר להטיל היום שלושה מיליון שקל, גם כאן אפשר.

אלן זיסבלט:

בחוק זכויות  יוצרים למשל – ההצעה החדשה – יש אכן הסעיף הזה של בנסיבות מחמירות. 

היו"ר אברהם פורז:

אבל אין לי זמן, אני עכשיו בחוק הזה.

אלן זיסבלט:

התכוונתי להגיד שזו גם המגמה. 

מירון הכהן:

בסופו של דבר, בתי משפט גם מתאימים את העונש – גם כשיש עונש מקסימום – אם מדובר בסוחר קטן...

היו"ר אברהם פורז:

אבל אני אומר לך: המקסימום לא מספיק לי. 

מירון הכהן:

אז אפשר להגדיל אותו לפי 15. 

היו"ר אברהם פורז:

לא, לא. 

מירון הכהן:

להשאיר את זה לבית משפט.

היו"ר אברהם פורז:

לא. בכל זאת צריכה להיות איזושהי הבחנה. עובדה שנסיבות מחמירות לא אני המצאתי, זו לא פעם ראשונה. 

אני מציע שתהיה הגדרה של הטעיית הצרכן בנסיבות מחמירות. ההגדרה תכלול את המונח הזה שזה בעיקר בהיקף. אפשר אגב להשתמש בחוק ההגבלים העסקיים, שם היה משהו לגבי ההיקף, שאם זה נעשה בהיקף גדול, אז להגדיל באופן משמעותי את הקנס. הייתי עושה אפילו עד שני מיליון שקל במקרה כזה, או שלושה מיליון שקל.

יכול להיות שזה לא יופעל, אולי זה יופעל פעם אחת, אבל לא הייתי רוצה שמישהו גדול שעשה מעשה הטעייה המוני בהיקפים מאד גדולים, יצא עם הקנס המקסימלי הזה. הרי  לא יכניסו לבית סוהר על דברים כאלה, זה נדיר. 

אתי בנדלר:

איזה קנס אתה מציע בנסיבות מחמירות?

היו"ר אברהם פורז:

אני מציע שלושה מיליון שקל או שני מיליון שקל. 

אתי בנדלר:

יש לי רק בעיה אחת עם הצעתו של אדוני, ואני מתפלאת על כך שמר זיסבלט לא העלה את זה. 

צריכים לזמן את גברת גלוריה וייסמן ואז יצטרכו עוד דיון של הוועדה.

אלן זיסבלט:

רציתי להציע שאני אתייעץ עם המחלקה הפלילית שלנו לאשר שאין לנו התנגדות עקרונית לעניין. 

מירון הכהן:

	ואם אפשר בינתיים להחזיר את זה לפי עשרה.

אריאלה רבדל-נדקוב:

	אדוני היושב-ראש, בהלימה עם הדברים שאתה אמרת, אני חושבת שהאמירה של שנת מאסר היא מיותרת בחוק הזה, ואומר מדוע. שופטים לא נוהגים לפסוק מאסר, ואני חושבת שגם סוג העבירות הזה, מאסר אינו ראוי להן בדרך כלל, ברוב המקרים.

	לכן, אני חושבת שיש  מקום להגדיל בצורה עוד הרבה יותר משמעותית את תיקרת הקנסות ולרדת לחלוטין מהטלת מאסר במקרים האלה, משום שחובת המאסר, אני ממש חושבת שלא רלוונטית כאן. אפילו כשהיה סיליקון בחלב, אף אחד בתנובה לא עשה את זה במזיד.

היו"ר אברהם פורז:

	כן, אבל אז  יכול להיות שיעמידו אותם לדין על סעיפים אחרים בחוק העונשין: על מרמה, על סעיפים יותר מסובכים.

מירון הכהן:

	אלה היו הסעיפים של משרד הבריאות. 

היו"ר אברהם פורז:

	נניח שמוכרים חלק חילוף פגום שעלול לגרום לתאונת דרכים, מה המצב אז?

אריאלה רבדל-נדקוב:

	עדיין אני חושבת שמה שצריך להיות בסופו של דבר זה לא העניין, משום שאתה לא תלך לגורם המקורי שזה היה היוצר שמכר את זה לעוסק – הוא מכר לעוסק  חלק חילוף פגום. 

היו"ר אברהם פורז:

	תארי לעצמך שהיה סוג של בלמים שהסתבר שיש בהם ליקוי ומוכרים אותם בתור ברזל להתכה. מישהו מוציא אותם מהברזל להתכה, מכניס אותם בתוך קופסאות ומוכר אותם, בידיעה ברורה שזה מסוכן, זה עלול להיסדק ולגרום לתאונת דרכים.

אריאלה רבדל-נדקוב:

	אם עשה האיש את המעשה שאתה מדבר עליו, הדיון עליו אינו בעניין שבתחום של חוק הגנת הצרכן, אלא יש חוקים אחרים שצריכים לטפל בכך, משום שזה מעשה הונאה ורמאות ויש חוקים אחרים שמטפלים בזה ולפיהם צריכים להעמיד אותו לדין פלילי – זו כבר חקירה של המשטרה וזו כבר חקירה אחרת והעמדה לדין מסוג אחר.

היו"ר אברהם פורז:

	אולי, אבל לפעמים את יודעת – לא מוצאים מספיק ראיות, אז אפשר לפי חוק הגנת הצרכן. 

	דווקא בעבירות כלכליות, לצערנו לא מטילים עונשי מאסר – מה שאני הייתי בעד. 

אברהם בירנבאום:

אני מבקש ממנהלת הוועדה להודיע שארגוני הקמעונאים יוצאים החוצה כיוון שלא נותנים להם לדבר.


היו"ר אברהם פורז:

מאה אחוז. אני מבטיח שגם בישיבות אחרות לא יתנו לכם יותר לדבר מאשר הפעם, אז אתם יכולים לא לבוא אף פעם, כי לא נותנים לכם לדבר.

אברהם בירנבאום:

אל תזמינו אותנו, לא נבוא. אתם מדברים כל הזמן על גופים גדולים ואותם אנשים...

היו"ר אברהם פורז:

מר בירנבאום, תודה רבה לך. אני שמח שאתה הולך. אחרי שגזלת כבר חצי מהזמן...

אברהם בירנבאום:

זה הכל בגלל חוק הגנת הדייר, אדוני היושב-ראש.

היו"ר אברהם פורז:

זו חוצפה לומר שלא נתנו לך לדבר כאן. אתה יכול ללכת. 

אברהם בירנבאום:

הכל בגלל חוק הגנת הדייר, שלא נוגע לעניין. 

אברהם הירשזון:

תסלח לי, פורז, אני שותף איתך בהצעת החוק הזאת, אתה זוכר?

היו"ר אברהם פורז:

הדבר האחרון שלדעתי אפשר לומר זה שהוא לא דיבר. לדעתו, הוא רוצה לדבר, רק הוא.

ירון לוינסון:

אני חולק על חברתי מהמועצה לצרכנות. אני חושב שצריכים להשאיר את העניין של השנה.

אריאלה רבדל-נדקוב:

חזרתי בי. 

היו"ר אברהם פורז:

כדאי להשאיר את המאסר, גברת רבדל, רק מטעם אחד. בעבירות כלכליות כדאי שהמאסר יהיה תמיד "באויר", גם אם לא מפעילים אותו.

תמר פינקוס:

זה גם טוב לשופטים. זה איום לשופטים. 



אברהם הירשזון:

מה קבעתם בנושא של גובה התשלומים?

היו"ר אברהם פורז:

אני מציע כך – הם יביאו לנו נוסח של הטעיית הצרכן בנסיבות מחמירות, ותחשבו ותתייעצו גם עם אנשי המחלקה הפלילית שלכם עד כמה גבוה אפשר ללכת עם הקנס, בכל זאת שזה יהיה בהתאמה עם חוקים נוספים. 

אברהם הירשזון:

אתה טוען שמאחר שהכל פירטי, אז אתה רוצה להצמיד את זה לרדיו הפירטי. 

היו"ר אברהם פורז:

אני לפעמים מנסה למצוא קורולציה. אני רואה בחומרה רבה מאד גוף שבכוונה רעה, כדי להפיק רווחים...

אברהם הירשזון:

אגיד דבר יותר חמור. אם יש בעל מכולת, הוא לפעמים עושה הטעייה קטנה. אם זה ברשתות גדולות, זאת אומרת שישב מוח מאחורי זה ותכנן רמייה. 

היו"ר אברהם פורז:

בטח, ואז הם ייצאו מכאן עם סכום של כמה עשרות אלפי שקלים, הם צוחקים אחר כך כל הדרך. 

מירון הכהן:

אבל אם אפשר בכל מקרה לחזור חזרה להצעת החוק המקורית הכחולה ולהחזיר את גובה הקנס לפי עשרה מאשר פי שבעה. זה כבר השגנו. אנחנו נבדוק עם משרד המשפטים אם אפשר גם את ההטעייה בנסיבות מחמירות.

היו"ר אברהם פורז:

לגבי פי עשרה – נדון בכך אחרי שתביאו לנו את הנסיבות המחמירות. אולי עבור הנסיבות הרגילות, עבור איזו הטעייה קטנה – הפי שבעה מספיק. נחשוב על זה מחדש.

מירון הכהן:

סעיף 10 -  עונשין –
"במקום סעיף 23 לחוק העיקרי יבוא:
"עונשין סעיף 23
(א) עוסק שעשה אחד מאלה, דינו – מאסר שנה או קנס פי שבעה מן הקנס כאמור בסעיף 61(א)(2) 
      לחוק העונשין, התשל"ז-1977 (להלן – חוק העונשין) –
(1) עשה דבר העלול להטעות צרכן בניגוד להוראות סעיף 2;
(2) עשה דבר שיש בו ניצול של מצוקת הצרכן, כאמור בסעיף 3;
(3) פרסם פרסומת מטעה בניגוד להוראות לפי סעיף 7(ג);"



תמר פינקוס:

	כאן יכול לבוא שינוי בהתאם לשינויים שעשינו בסעיף 7. את ה- 7(ג) הזה צריך יהיה לתקן בהתאמה.

אתי בנדלר:

	אנחנו נתאים לסעיפים.

מירון הכהן:

"(4) פרסם פרסומת המכוונת לקטינים בניגוד להוראות לפי סעיף 7(א);

אברהם הירשזון:

	מה זה אומר?

מירון הכהן:

	יש סמכות להתקין תקנות מיוחדות לגבי שיווק לקטינים בגלל שזו אוכלוסיה הרבה יותר חשופה והרבה יותר פגיעה בגלל חוסר נסיון.

אתי בנדלר:

	היושב-ראש הורה להמשיך מהשלב שבו הגענו ואנחנו צריכים לחזור אחורה. יש הצעה גם לתקן את סעיף 7(א) – הצעה של המועצה לשלום הילד.

מירון הכהן:

"(5) הפריע  לאדם הפועל כדין לפי חוק זה מלבצע סמכויותיו, או סרב, ללא הצדק סביר, להתייצב  
      בפני אדם כאמור או למסור מידע או דבר אחר לפי דרישתו, בניגוד להוראות סעיפים 21 ו-22".

היו"ר אברהם פורז:

תעשה הפסקה כרגע. נעבור על הקטע הראשון. 

איך היה מנוסח קודם הסעיף?

אתי בנדלר:

הסעיף לא היה מנוסח. סעיף 23 המקורי אמר כך:

"מי שעשה אחת מאלה, דינו – מאסר שנה או קנס 50,000 שקלים:"

דוברת:

שקלים ישנים.

אתי בנדלר:

ואז הולכים לפי חוק העונשין. 

"(1) עבר על הוראה מהוראותיהם של פרקים ב', ג' ו-ד' או של תקנות שהותקנו לפיהן;" 
זאת אומרת, לא היתה כאן בכלל הכוונה איזה סוג של עבירה הוא ביצע – קלה כחמורה. 

"(2) הפר התחייבות שנתן לפי סעיף 28(א)(2) או (3);
  (3) הפריע לאדם הפועל כדין על פי חוק זה מלבצע סמכויותיו;
  (4) ללא הצדק סביר, לא מסר לממונה על פי דרישתו את שם האדם שממנו רכש כעוסק טובין
       שיש בהם הטעיה או שלא סומנו כדין."

	הצעת החוק, כפי שפורסמה על ידי הממשלה, הציעה תיקונים מאד מינוריים בעצם: אחד, הסעיף  שקראתי עכשיו יסומן (א) ובו, במקום "או קנס 50,000 שקלים" יבוא: "או קנס שהוא עד פי עשרה מן הקנס כאמור בסעיף 61(א)(2) לחוק העונשין".

היו"ר אברהם פורז:

	את זה הוועדה הכניסה בפעם קודמת. 

אתי בנדלר:

	כן, אחרי דיונים ארוכים עם משרד המשפטים, עם המחלקה הפלילית שלו. אנחנו  ישבנו  ובדקנו כל אחת מהעבירות מהי, וכיוצא בזה.

היו"ר אברהם פורז:

	יש לי בעיה עם הסעיפים (1) ו- (2) בגלל הנוסח הגורף שלהם. אין בהם לדעתי מידת ודאות ראויה למשפט הפלילי, זאת אומרת: "עשה דבר העלול להטעות צרכן". מה זה?

אתי בנדלר:

	תקרא את סעיף 2 לחוק ואני חושבת שהתשובה היא שם.

אברהם הירשזון:

	נניח שיצאה תרופה חדשה לשוק ונותנים פרסום שהתרופה הזאת עוזרת לדברים אלה ואלה. מי שעומד למעשה מאחורי הפרסום זו חברת התרופות כי היא רוצה למכור את המוצר. זה פרסום שמטעה את הציבור, זו הונאת הציבור. איך זה נכנס כאן?

מירון הכהן:

	כשאתה  מדבר על כך שיצא פרסום, מה זה? האם זה פרסום מסחרי או כתבה?

אברהם הירשזון:

	החברה דואגת גם לכתבות וגם לפרסומים.

מירון הכהן:

	כי כתבות אנחנו הסדרנו כאן – זה היה בישיבה הקודמת – הנושא הזה דווקא הוסדר במסגרת התיקון הזה בצורה שנתנה לו הרבה יותר שיניים מאשר היה קודם לכן.

	לגבי פרסומת מסחרית, קודם כל יש לגבי תרופות ספציפית – זה גם תחום שמוסדר באופן ספציפי על ידי הוראות ודינים של משרד הבריאות, ששם כל תרופה שמאשרים, גם צריך לכתוב בדיוק....



אריאלה רבדל-נדקוב:

	הם עכשיו הקימו ועדה של משרד הבריאות לדון בעניין הזה, ואנחנו הופענו, והכל מותר. כל המגבלות לא קיימות. 

מירון הכהן:

	אני אגיד איפה הבעיה בדברים האלה. 

אברהם הירשזון:

.... הצעת חוק. שאלה אם אפשר לתפוס טרמפ על זה.

מירון הכהן:

	אני חושב שהחוק היום מכסה את זה. אני אגיד איפה הבעיה. כאשר מדובר על משהו שהוא בתרופת אליל וברור שהוא לא עונה ולא פותר את הבעיות שאותן הוא מתיימר לפתור, שם העסק יותר פשוט. חלק גדול מהדברים האלה אלה דברים שלגביהם יש לך חוות דעת רפואיות לכאן ולכאן, ואז כשאתה הולך עם זה לבית משפט, לא מצליחים למצוא את הידיים  ואת הרגליים בין חוות הדעת הרפואיות השונות באופן שמספיק להרשעה בדין פלילי. זה חלק מהבעיות שמשרד הבריאות נתקל בהן.

	אנחנו ניסינו את זה פעם או פעמיים בעבר הרחוק. אלו הבעיות שנתקלנו בהן בנושא הזה. גם בגלל שאין לנו את המומחיות בכל הנושא של תרופות ורפואה, בדרך כלל חלוקת העבודה בינינו לבין משרד הבריאות היא שהם מטפלים בעניין הזה כי זה באמת דורש מומחיות במאטריה עצמה. 

אריאלה רבדל-נדקוב:

	והוא לא מטפל, מירון. 

מירון הכהן:

	אני יכול להיות אחראי רק למשרד שלי.  אם חבר הכנסת הירשזון רוצה להגיש הצעת חוק פרטית – בבקשה.

היו"ר אברהם פורז:

	מעבר לכך, זה יכול להיות עבירה גם לפי חוק הגנת הצרכן. 

מירון הכהן:
	
	ודאי. אם זה דבר שברור על פניו שהוא רמאות, זה אפילו הוצאת דבר במרמה, אתה הולך אפילו עוד יותר רחוק, אבל כאשר מדובר במשהו שהוא לא ברור, שהתיעוד הרפואי לגביו לא עבר את כל האישורים, אבל יש תיעוד שהוא באמת עוזר – יש כאן הרבה מאד מקרים אפורים – הנושא הוא נושא שקשה מאד להוכיח אותו בבית משפט. 

יצחק קמחי:

	יש בעיה מאד גדולה בכל מוצרי הקוסמטיקה למיניהם, שגם הם נמצאים במשרד הבריאות - האם הם עוזרים, האם הם יעילים או לא יעילים. זה קשור לא פעם  לאמונות של אנשים, במה הם מאמינים שעוזר להם או לא עוזר.


היו"ר אברהם פורז:

זאת עבירה גם לפי חוק הגנת הצרכן. אם אתם תחליטו לתבוע במקרה כזה – משרד התמ"ס...

תמר פינקוס:

יש בעיה ראייתית, לא בעיה משפטית. הבעיה בקטע של האם הקרם הזה עזר לי לקמטים יותר מאשר מרגרינה,או פחות.

מירון הכהן:

היה לנו מקרה כזה שכן הלכנו איתו לבית משפט לגבי חברה שמכרה תכשירים להצמחת שיער. האמת היא ששם היו ראיות חד-משמעיות שזה לא עוזר, כלומר הוא לא יכול היה  להביא ראיות שזה עוזר, ומה גם – אתרע מזלו והיתה לו עצמו קרחת, ואז השופט כתב בפסק הדין: כנראה שזה באמת לא עוזר, כי אם זה היה עוזר, הוא בעצמו היה משתמש בזה.

שם באמת עשינו הרשעה, אבל בחלק גדול מהמקרים יש בעיה אמיתית במישור הראייתי להביא את הראיות  לרמה הדרושה להרשעה בפלילים. 

אברהם הירשזון:

מה שאני דיברתי קודם זה לא על תרופות של OVER THE COUNTER. היתה תרופה שיצאה לשוק והתחילו לקבל עליה פרסומת עצומה – אני לא זוכר את שם התרופה, אבל מאד ידועה – בסופו של דבר התגלה שהחברה שהוציאה את התרופה זו חברת תרופות, היא זאת שדאגה לכל הפרסומת והכתבות. זאת היתה הטעיית ציבור בגדול, משום שציבור התחיל לצרוך את התרופות, באו לקופות החולים, ביקשו את התרופות בטענה שזה עוזר.

מירון הכהן:

הפרסומת כשלעצמה היא לא עבירה, אלא אם כן באמת היא מטעה. הבעיה היא להוכיח. יש דברים שבהם זה ברור ואין בעיה להוכיח. יש בעיה בפרסומת מוסווית, וכמו שאמרתי, זה בדיוק הנושא שדנו בו והוועדה החליטה לתקן את החוק בו על מנת לתת יותר שיניים ולחשוף פרסומת מוסווית, כי זו באמת בעיה אמיתית. היתה כאן גם הצעה של יושב-ראש הוועדה, אבל בסופו של דבר אנחנו מגיעים לשאלה אם הפרסומת היתה מטעה או לא היתה מטעה, ובתחום הזה יש מספר תחומים שבהם יש בעיה אמיתית אובייקטיבית להוכיח את זה.

היו"ר אברהם פורז:

המצב הוא כזה – לדעתי לפחות – יש בעיה רצינית עם סעיף (1) של "עשה מעשה העלול להטעות צרכן". מצד שני, אני לא מוצא פתרון יותר טוב  מהנוסח הזה, מתוך הנחה שגם התביעה תוגש בשכל במקרים שהם בולטים וגם בתי המשפט יידעו, כי לכאורה כמעט כל דבר  יש בו הטעייה. 

בחיי המסחר, כשהמוכר רוצה למכור, הוא משבח את המוצר בדרך כלל.

אתי בנדלר:

או את המוצר או את הקונה.

היו"ר אברהם פורז:
אתה נותן לו תעודת אחריות. היבואן לא מוכן להתחייב, אבל אומר: אני כבר מכרתי מאות, הם מחזיקים מעמד 20 שנה - וזה שובק חיים אחרי שנה וחודשיים. 

מירון הכהן:

אדוני, זו באמת שאלת מאה מיליון הדולר בכל הנושא של הגנת הצרכן. 

היו"ר אברהם פורז:

או כשמישהו לובש בגד, ואומרים: זה נראה עליך נפלא, ואתה נראה גרוע עם זה.

מירון הכהן:

השאלה הזאת היא שאלת מיליון הדולר של כל הנושא של דיני הגנת הצרכן, כי פרסומת מטבעה מיועדת גם למכור איזושהי אשליה מסוימת. אני עוד לא ראיתי שבחרו למוצרי קוסמטיקה זקנה בת 90 שתפרסם אותם. בדרך כלל בוחרים דוגמניות, כשהמסר הסמוי הוא שאתה תשים את זה, תיראה או תיראי כמו הדוגמנית הזו.

לכן, איפה מותחים את הקו האדום – זו באמת השאלה שאנחנו הרבה פעמים שואלים את עצמנו כשאנחנו באים לשקול אם להגיש כתב אישום או לא להגיש כתב אישום. 

היו"ר אברהם פורז:

המקרים היחידים שאני נתקלתי בהם שבחנות אמרו לך את האמת זה בגוש המזרחי, שם לא רצו שתקנה כלום. ברומניה -  הוא קיבל משכורת – אם המים מתרוקנים, הוא צריך להזמין מים מחדש, זה כאב ראש. הכי טוב אם הוא לא מוכר כלום. 

אין כנראה פתרון יותר טוב מהנוסח הזה, גם לגבי (2) – מצוקת הצרכן, הבנתי: חולשה גופנית או שכלית. 

אתי בנדלר:

ועכשיו גם יש את אי ידיעת השפה, אבל אנחנו נצטרך לחזור לזה. 

היו"ר אברהם פורז:

על פרסומת מטעה דיברנו, על קטינים דיברנו, גם על הפרעה דיברנו – אני חושב שזה בסדר. 

מירון הכהן:

נמשיך הלאה לסעיף קטן (ב) – 

"(ב) עוסק שעשה אחד מאלה, דינו – קנס פי שבעה מן הקנס כאמור בסעיף 61(א)(2) לחוק העונשין" – כאן אין מאסר.

"(1) לא גילה לצרכן דבר בניגוד להוראות לפי סעיף 4;" – זה סעיף גילוי נאות. 

היו"ר אברהם פורז:

מה אומר סעיף 4?

יצחק קמחי:

חובת גילוי לצרכן –

"עוסק חייב לגלות לצרכן –
  (1) כל  פגם או איכות נחותה או תכונה אחרת הידועים לו, המפחיתים באופן משמעותי מערכו של הנכס;"

מירון הכהן:

אגב, בוטל כאן הנושא של המאסר, בדיוק מה שדיברנו קודם. 

"(ב)(2) השתמש בשם שמשתמע ממנו כי מטרתו הגנה על הצרכן, בניגוד להוראות סעיף 7ב;"

אתי בנדלר:

זה סעיף חדש.

מירון הכהן:

זה מתייחס לאותו תיקון שהכנסנו לגבי פרסומת מוסווית של כל מיני ארגונים שבאים ואומרים: אנחנו בעצם משרתים את הצרכן, כשבעצם הם ממומנים על ידי גורמים מסחריים.

תמר פינקוס:

גם כאן צריך לתקן את המספור. 

היו"ר אברהם פורז:

איפה 7ב כאן? 

תמר פינקוס:

אין. זה סעיף חדש, צריך לתקן בהתאמה כי זה עבר שינויים. 

אתי בנדלר:

זה בסעיף 5 להצעת החוק – סייגים לשימוש בשם. 

מירון הכהן:

זה היום 7ד רבתי. זו דוגמה טובה למה בכל זאת כדאי אולי להשאיר את הקנס על פי עשרה ולא להוריד אותו לפי שבעה. כשמדובר במפרסם עצמו...

היו"ר אברהם פורז:

תרשום לך את זה, וכשנגיע, נדון בזה.

"(3) הפר הוראות לפי סעיף 13 לענין מקדמות וערובות;" 

יצחק קמחי:

זה סעיף הסמכה. 




היו"ר אברהם פורז:

שלא יתנו לו מקדמה יותר מאחוז מסויים. יש איזה צו שהשר קבע שאסור לקחת יותר    מ-X?

אלן זיסבלט:

לא, אין צו. עוד לא יצא צו. 

היו"ר אברהם פורז:

הוא רשאי כבר 15 שנה. ממתי החוק הזה?

מירון הכהן:

אגב, היום זה נושא שאנחנו חושבים לטפל בו, דווקא בגלל המצב במשק שיש כל כך הרבה פשיטות רגל והתפרקויות של חברות, שאנשים פשוט מאבדים את כספם. הועלו כל מיני הצעות. 

היו"ר אברהם פורז:

אבל מי שלא איכפת לו, גם מפר את החוק. 

אברהם הירשזון:

מירון, אתה נותן לנו תחזית כלכלית עתידית שאתה צופה?

מירון הכהן:

אני מדבר על מצב נתון. אריאלה רבדל תוכל להרחיב בנושא הזה, כי יש היום באמת מצב קשה.

"(3) הפר הוראות לפי סעיף 13 לעניין מקדמות וערובות;
  (4) בעסקה ברוכלות, לא קיים הוראות לפי סעיף 14;"

היו"ר אברהם פורז:

מה אומר סעיף 14?

תמר פינקוס:

ביטול עסקה תוך 14 יום. 

היו"ר אברהם פורז:

אגב, בכל עסקת רוכלות, תוך 14 יום אפשר לבטל. 

לאה ורון:

ודאי, זה החוק של נעמי. 

אלן זיסבלט:

כשהוא בא אליך. 

היו"ר אברהם פורז:

זאת אומרת, אני קונה עגבניות בשוק הכרמל. 

תמר פינקוס:

לא. 

אתי בנדלר:

עסקת רוכלות זה לא מי שיש לו איזו בסטה, אלא הרעיון הוא שלא אתה יוזם את העסקה, אלא העסקה מגיעה אליך. 

אלן זיסבלט:

הסכמנו שהשם רוכלות הוא לא מוצלח. כשזה DOOR TO DOOR SELLING, זה לא רוכלות. 

לאה ורון:

לא רק שהסכמנו, אלא הוועדה ביקשה מעורך-דין זיסבלט להציע שם אחר. 

היו"ר אברהם פורז:

למה לא נתרגם את המונח מכירה מדלת לדלת?

אריאלה רבדל-נדקוב:

זה כבר לא DOOR TO DOOR.

תמר פינקוס:

זה מתחיל לפעמים בטלפון. 

אלן זיסבלט:

אני אכן לקחתי על עצמי למצוא שם אחר שבכל זאת יתן ביטוי. 

היו"ר אברהם פורז:

	אנחנו מדברים על חוק שמטעה את הצרכן, זה פשוט חוק שמטעה את הקורא. המילה רוכלות היא פשוט ABUSE של המילה. 

לאה ורון:

	חבר הכנסת פורז, אתה הטלת על עורך-דין אלן זיסבלט להחליף את המילה רוכלות, שיביא הצעות לוועדה, מאחר שהמילה היא ארכאית. מאחר שיתקיים עוד דיון של הוועדה, אני מניחה שעורך-דין זיסבלט יביא הצעה.

אריאלה רבדל-נדקוב:

	עסקה שלא מיוזמתו של הצרכן. 

אלן זיסבלט:

	באירופה למשל, יש מדינות שקוראות לזה: SELL OUTSIDE THE PERMANENT PLACE OF BUSINESS. 

תמר פינקוס:

	אבל זה יפגע, כי אם אני מזמינה אלי נגר שיבוא וימדוד אצלי בבית את הארון, והוא OUT OF HIS PLACE, אני לא הופכת את זה לעסקה ברוכלות.

אלן זיסבלט:

	לא, אז יש כמובן הגדרה. אני אמשיך לחפש. 

היו"ר אברהם פורז:

	אתה תמשיך לחפש ואתה תקרא לזה מכירה מדלת לדלת.

אריאלה רבדל-נדקוב:

	זה לא, אדוני היושב-ראש. 

אלן זיסבלט:

	זה בוודאי לא מכסה את הכל, אבל זה לפחות הרעיון. 

מירון הכהן:

	ואז תהיה הגדרה שיהיה כתוב: מכירה מדלת לדלת, לרבות...

היו"ר אברהם פורז:

	מה שאני מציע לך – אם יהיה לך פתרון יותר טוב, אני אשמח לאמץ אותו. אני אומר כרגע את הפתרון הכי טוב שעולה על דעתי ברגע זה. תקרא לזה מכירה מדלת לדלת ותגדיר את זה במונח היותר רחב.

אברהם הירשזון:

	אולי תקרא לזה במקום עסקת רוכלות, עסקת נוכלות. 

מירון הכהן:

	על הטכניקה הזו, יהושע שופמן תמיד מביא דוגמה – אני לא זוכר מאיזה חוק – פקודה מנדטורית ששם יש הגדרה של דג: דג, לרבות עז או כבש, משהו כזה.

תמר פינקוס:

	אני רק רוצה להזכיר – אנחנו את ההגדרה של רוכלות כבר עברנו, ההגדרה הרחבה. אפשר עכשיו רק לשנות את מכירה מדלת לדלת ולהשאיר את ההגדרה, והיא מופיעה בסעיף 6. זה כבר אושר על ידי הוועדה.



לאה ורון:

	לא אושר. הוועדה ביקשה מעורך-דין זיסבלט לשנות. 

תמר פינקוס:

	רק את השם, אבל ההגדרה כבר אושרה.

היו"ר אברהם פורז:

	דבר חקיקה – יכול להיות שמשפטנים בסוף יגידו: רוכלות היא לא רוכלות, הדג הוא כבש, וכל מיני דברים כאלה. בכל זאת, קוראים את זה סוחרים, קוראים את זה אנשים שהם לא משפטנים. אני לא רוצה שיהיה כתוב "בעסקה ברוכלות", אני רוצה שיהיה ברור שזה לא בעל בסטה וכו'.

	נעשה את זה: מדלת לדלת. 

מירון הכהן:

"(ב)(5) בעסקה בענין רכישה של יחידות נופש, לא קיים הוראות לפי סעיף 14א;"

תמר פינקוס:

סעיף 14א – גילוי נאות, ביטול עסקה.

מירון הכהן:

	זה חוזה בכתב בעסקה...

אלן זיסבלט:

	אגב, זה סעיף מאד מאד חשוב היום.

היו"ר אברהם פורז:

	אבל למה אתם לא נותנים לו מאסר? מספיק לכם קנס?

תמר פינקוס:

	זה לא מספיק לנו. זו היתה עמדתו של משרד המשפטים ואני אז לא הצלחתי לשכנע אותם. אולי היום עורך-דין זיסבלט  ישתכנע שצריך להעביר אותו. כל סעיף 14 היה לטענתנו...

היו"ר אברהם פורז:

	דווקא בנושא יחידות נופש, אם מישהו מוכר להמון אנשים, לוקח מקדמות של כסף ומוכר להם דירות נופש בטרינידד, ובסוף הוא נעלם...

מירון הכהן:

	היה לנו מקרה כזה.



היו"ר אברהם פורז:

	אבל אם יש LEX SPECIALIS. אתה יודע שאתה עלול בבית המשפט להיתקל בטענה ההפוכה, שכשיש דין מקל, אתה לא יכול ללכת להונאה כי המחוקק התעסק בזה באופן מיוחד. אתה לא יכול תמיד ללכת לדין המחמיר. 

אריאלה רבדל-נדקוב:

	RMI.

מירון הכהן:

	אבל RMI זה כבר מרמה ממש. 

היו"ר אברהם פורז:

	אני הייתי מעוניין שכן יהיה על זה עונש של מאסר.

אתי בנדלר:

	אפשר להעביר את זה לסעיף קטן (א).

מירון הכהן:

	אגב, זה לא סותר. אפשר לעשות את זה לדעתי מכיוון שמשרד המשפטים הסכים להצעת החוק הכחולה, שלא עשתה את הדיפרנציאציה הזו. את זה עשתה הוועדה.

אלן זיסבלט:

	אני רוצה להזכיר לוועדה שחבר הכנסת רובינשטיין היה זה שרצה את ההפרדה. במקור אנחנו היינו מוכנים  לתמוך בגישה.

היו"ר אברהם פורז:

	בסדר, תעבירו את זה. הרי אומרים – בתי המשפט – זה הפך למכת מדינה, הגיע הזמן להחמיר. לא רק בתי המשפט יכולים לעשות את זה, גם המחוקק יכול  לעשות את זה. אם אנחנו יודעים שזו מכה ואנחנו יודעים שכאן יש באמת מרמה אמיתית בהיקף גדול, בואו נגיב עד כמה שאנחנו יכולים ונהפוך זאת לעבירה שדינה שנה מאסר.

תמר פינקוס:

	להעביר את זה ל- 23א.

היו"ר אברהם פורז:

	אז תעבירו את זה דירה. 

תמר פינקוס:

	זה יבוא לפני (5). זה יהיה (5) וה- (5) יהיה (6). 



מירון הכהן:

"(ב)(6) בהיותו מנפיק כרטיס אשראי, חייב לקוח בניגוד להוראות סעיף 14ב;"

	סעיף 14ב מסדיר תשלום בכרטיס אשראי תמורת דירות נופש, והוא קובע שלא יחייב מנפיק כרטיס...

היו"ר אברהם פורז:

	זה גם כן דירות נופש?

אתי בנדלר:

	כן, אבל זו הוראה שחלה על המנפיק. 

מירון הכהן:

	על חברת כרטיסי האשראי.

היו"ר אברהם פורז:

	שמה היא תעשה?

מירון הכהן:

	אני אקרא את הסעיף: " ...לא יחייב את הלקוח בסכום החיוב, כולו או חלקו, לפני שחלפו 30 ימים לפחות מהמועד שבו הופקד בידיו מסמך המעיד על העסקה בין הלקוח לבין הספק; "

	אם הלקוח מודיע לפני תום 30 הימים על ביטול העסקה...

היו"ר אברהם פורז:

	אתם רואים לנגד עיניכם את אחת מחברות כרטיסי האשראי פועלת בניגוד לחוק...

תמר פינקוס:

	כבר היה לנו מקרה. הם היו צריכים להחזיר את הכסף.

אריאלה רבדל-נדקוב:

	הודענו למפקח על הבנקים והוא התערב בעניין הזה, כן. היו הרבה חברות שהתנהגו בניגוד לחוק. 

היו"ר אברהם פורז:

	הקנס הזה – פי שבעה, 100,000 שקל?

מירון הכהן:

	אדוני, אני אגיד איפה הבעיה בדרך כלל עם חברות כרטיסי האשראי. מה שקורה, שהלקוח, כלקוח, המחזור שלו קטן מבחינת חברת כרטיסי האשראי. מולו עומד העוסק שהרבה פעמים מגלגל הרבה מאד כספים בחברת כרטיסי האשראי. 

	לכן, גם כאשר יש הוראות לטובת הצרכן – ויש לנו לא מעט דוגמאות לכך– הנטיה שלהם לחלץ לטובת הצרכן נגד העוסק שהוא הקליינט הכבד שלהם היא מאד מסויייגת. לכן, צריך ליצור איזשהו תמריץ נגד. זו המטרה של הדבר הזה, ולכן זה רק קנס ולא מאסר.

היו"ר אברהם פורז:

	אבל הקנס נמוך. 

	בסדר, נשאיר את זה כך. 

אברהם הירשזון:

	אם אנחנו חוזרים לרשתות שיווק – ודיברנו על כך שהקנס הוא לא משמעותי – אז עבור רשתות שמנפיקות כרטיסי אשראי, אם הקנס הוא קנס סמלי, מה המטרה?

היו"ר אברהם פורז:

	למה שלא נכניס – בנסיבות מחמירות שחברת כרטיסי האשראי פועלת בניגוד...

תמר פינקוס:

	זה יילך למפקח על הבנקים, הוא יזעק. הוא יגן עליהם.

מירון הכהן:

זה קצת יותר מדי, אני חושב, אבל הייתי אומר כן לקנס פי עשרה. קנס פי עשרה – כשמדובר בתאגיד, זה כפול, זה כבר מגיע ל- 400,000 שקל, זה בכל זאת סכום לא קטן.

היו"ר אברהם פורז:

נדון בכך כשנראה אם נעלה את זה פי עשרה.

תמר פינקוס:

אבל זה רק אם אנחנו מעלים גם שם פי עשרה, אחרת אנחנו בבעיה. 

מירון הכהן:

ודאי, אבל אנחנו לא פותחים זאת כרגע לדיון כי יושב-ראש הוועדה רוצה לקיים על כך דיון נפרד.

אתי בנדלר:

בינתיים (6) אושר?

היו"ר אברהם פורז:

בינתיים (6) אושר ואולי נגדיל עוד יותר לפי עשרה.

(7) – בשיווק מרחוק, מה זה?



תמר פינקוס:

דרך האינטרנט, טלוויזיה, ערוץ הקניות וכו'. 

היו"ר אברהם פורז:

איך מוגדר המונח "בשיווק מרחוק"? איפה ההגדרה?

תמר פינקוס:

בהגדרה שעברה – בחוק הקיים. 

אתי בנדלר:

זה בתיקון קודם.

יצחק קמחי:

	זה סעיף 14ג רבתי, בסוף, בהגדרות: "עסקת מכר מרחוק" – התקשרות בעסקה של מכר נכס או של מתן שירות, כאשר ההתקשרות נעשית בעקבות שיווק מרחוק, ללא נוכחות משותפת של הצדדים לעסקה;"

"שיווק מרחוק" מוגדר – "פניה של עוסק לצרכן באמצעות דואר, טלפון, רדיו, טלוויזיה, תקשורת אלקטרונית מכל סוג שהוא, פקסימיליה, פרסום קטלוגים או מודעות, או באמצעי כיוצא באלה, במטרה להתקשר בעסקה שלא בנוכחות משותפת של הצדדים, אלא באחד האמצעים האמורים".

אלן זיסבלט:

זה מבוסס על הדירקטיבה האירופאית, על מה שנקרא באנגלית: DISTANCE SELLING, והרעיון הוא שבמקום שהרוכל או ה- DOOR TO DOOR SELLING ייכנס אליך הביתה ויתפוס אותך כאילו "על חם", בעצם זה כמו ערוץ הקניות. אתה קונה, אתה לא רואה את הדבר, אתה לא חשבת על כך – נותנים לך עוד 14 יום לבטל. 

היו"ר אברהם פורז:

אני רק מציע שאם כבר מדברים על זה – שיווק מרחוק – נפנה גם לתקשורת ממוחשבת: לא רק אלקטרונית אלא ממוחשבת. 

אריאלה רבדל-נדקוב:

ELECTRONIC COMMERCE.

אתי בנדלר:

הכל,  או באמצעי כיוצא באלה. 

היו"ר אברהם פורז:

האם לא צריך לכלול את המילה "ממוחשבת"?



אתי בנדלר:

אין צורך. 

מירון הכהן:

סחר אלקטרוני זה המונח שקיים היום:	E-COM, כמו שהאמריקנים מכנים זאת. 

היו"ר אברהם פורז:

כי גם פקסימיליה זה אלקטרוני, לא?

אתי בנדלר:

כן. אני לא הייתי מציעה לגעת בזה היום. 

תמר פינקוס:

אם אנחנו עכשיו נגדיר, כל מיני חקירות יבואו ויגידו: מה פתאום חקרתם קודם? עד עכשיו – אם המחוקק אומר שזה גם זה, סימן שקודם זה לא היה, וזה  יפגע בנו היום. זה הכל ברור  ובתי המשפט מקבלים ואנחנו חוקרים. עדיף לא לגעת בזה.

אתי בנדלר:

סעיף (7) אושר. 

היו"ר אברהם פורז:

(8) גם.  (9) גם בסדר. בסעיף (10), מה זה "התחייבות שנתן לפי סעיף 28(א)(2) או (3)?

תמר פינקוס:

זה כשהממונה על הגנת הצרכן, במסגרת התחייבות, אומר: אסור לך לעשות את זה או אתה צריך לפרסם משהו. יש כל מיני התחייבויות בסעיף 28. אם הוא הפר אותן, זה יהיה הקנס.

היו"ר אברהם פורז:

מה ההתחייבויות האלה?

תמר פינקוס:

נניח קמעונאי עבר עבירה ונערכה חקירה או לפני חקירה – החליט הממונה שבנסיבות האלה לא יעמידו אותו לדין, אלא העבריין יחתום על התחייבות בפניו. זה צריך להיות בהסכמת היועץ המשפטי או נציגו, לצורך זה זה אני. זאת אומרת, לא כל דבר שהממונה מחליט שהוא התחייבות, זה אוטומטית כך, אלא אם כן זה נבחן על ידי הלשכה המשפטית. 

אבל בנסיבות שזה קורה, ונחתמת התחייבות, אם יש הפרה, אנחנו יכולים לחלט את ההתחייבות הזאת בכתב אישום אחר בבית משפט. זאת עבירה לפי החוק הקיים, לא הומצאה היום וגם לא בתיקון של היום.

היום זה בעבירות הכלליות. אנחנו אומרים כאן שאם מישהו הפר התחייבות שהטיל עליו הממונה על הגנת הצרכן, אלה יהיו העונשים. 

אם היו שומעים את דעתי, אני חושבת שזה צריך לעבור ל- (א) גם משום שכבר ניתן פעם אחת צ'אנס לעבריין, כבר אמרו לו: אנחנו לא נגיש נגדך כתב אישום, אנחנו נטיל עליך התחייבות, ואם הוא מפר את זה  - אם דעתי תישמע – מן הראוי להעביר את זה לסעיף 23א.

היו"ר אברהם פורז:

מר הכהן, בואו נעביר את זה לשנה. אגב, שנה מאסר זה כולל גם עבודות שירות, אתם יודעים? זה חשוב מאד. 

תמר פינקוס:

זה סעיף 10, להעביר אותו ל- 23א. 

מירון הכהן:

סעיף קטן (ג) – 

"עוסק שעשה אחד מאלה, דינו –קנס פי שלושה מן הקנס כאמור בסעיף 61(א)(2) לחוק העונשין–"

תמר פינקוס:

זה ממש טכני. 

היו"ר אברהם פורז:

כמה היום התיקרה?

תמר פינקוס:

היום אותו הדבר – שנה מאסר.

יצחק קמחי:

כ- 20,000 שקל כפול 3, זה 60,000 שקל. 

אתי בנדלר:

אבל הוא מקבל עודף מ- 60.

מירון הכהן:

"(ג)(1) הפר הוראות לפי סעיף 4א לענין גודל אותיות ואופן הכתיבה של חוזים אחידים;

היו"ר אברהם פורז:

האם גוף גדול שעושה באותיות כאלה קטנות, אתה כל כך סלחני כלפיו?

מירון הכהן:

נסיבות מחמירות.

היו"ר אברהם פורז:

האמת היא שגם כאשר הן יותר גדולות, לא קוראים. 

תמר פינקוס:

נכון, ואז כתב אישום נגד הצרכן. 

מירון הכהן:

בחוק חוזה ביטוח הכניסו שדווקא את האותיות הקטנות ישימו בגדול ובמובלט – את כל הסעיפים של ההסתייגויות.

אלן זיסבלט:

אגב, בארצות-הברית יש מה שנקרא ה- PLAIN LANGUAGE LAW, זאת אומרת שמחייבים אותך לכתוב באנגלית מובנת לכולם, כך שאנחנו בעצם יצאנו "בזול" כאן. 

מירון הכהן:

"(ג)(2) הפר הוראות לפי סעיף 5 לענין עריכת חוזה, העיון בו ומסירתו;" – במקרים מסויימים צריך להיות חוזה בכתב, חובת חוזה בכתב.

אלן זיסבלט:

ולתת לו הזדמנות לעיין בו, לתת לו עותק.

היו"ר אברהם פורז:

ולמרות הכל, לדעתי, אתם חייבים – כשזה בנסיבות מחמירות – לאפשר את כל הסעיפים האלה להזיז לשם, כי לפעמים זה יכול להיות מכשול גדול מאד אצל גוף גדול. 

מירון הכהן:

מה שאנחנו נעשה זה אולי שאת כל העבירות לפי הפרק הזה ננסח במסגרת הניסוחים – אם זה יאושר על ידי משרד המשפטים – שאם זה נעבר בנסיבות מחמירות, אז יחול העונש...

היו"ר אברהם פורז:

נכון. 

מירון הכהן:

"(ג)(3) הפר הוראות לפי סעיף 9 לענין מתן הודעה לצרכן;"

תמר פינקוס:

זה סעיף שאומר שכשאתה נכנס לחנות, אם יהיה כתוב שם שאתה לא יכול לבטל את העסקה וזה עומד בניגוד לחוק המכר, אתה צריך באותה דרך גם להודיע – ובלבד שזה לא פוגע בכל דין. אם הוא לא עשה ואמר: אסור לבטל...

היו"ר אברהם פורז:

יש דבר כזה באיזושהי  חנות בארץ?



תמר פינקוס:

אתה כנראה לא מבקר מספיק בחנויות. בחנויות כתוב: לא מחזירים כסף, אי אפשר לבטל את העסקה, בלי לתת את האפשרות שניתן. 

אלן זיסבלט:

בחוץ-לארץ אין שלטים משום שנותנים בחזרה את הכסף.

מירון הכהן:

"(ג)(4) הפר הוראות סעיף 10 לענין התשלום בסכום הנמוך;"

היו"ר אברהם פורז:

אם יש שני מחירים – הזול. איזה סכום? בדולרים ובשקלים?

אתי בנדלר:

לא. דולרי עוד לא אושר.

היו"ר אברהם פורז:

מה פירוש הסכום הנמוך?

מירון הכהן:

לגבי הפרש בין מחיר מזומן למחיר באשראי. הסעיף קובע כך: כאשר נמצא כי ההפרש בין מחיר מזומן למחיר באשראי או שיעור הריבית גדול למעשה מזה שעליו הודיע העוסק, אז הצרכן רשאי לשלם את המחיר הנמוך יותר. 

היו"ר אברהם פורז:

מצליחים לאכוף את הדברים האלה?

אריאלה רבדל-נדקוב:

לא.

מירון הכהן:

חלק מהדברים קשה, למרות שדווקא בנושא הזה היתה עכשיו תביעה ייצוגית נגד מינהל מקרקעי ישראל, ששם בית משפט פסק נגד המינהל. מאחר שיש גם אפשרות להגיש תביעה ייצוגית, שם הרבה פעמים כן מצליחים. 

אלן זיסבלט:

שני דברים בעצם הוספו לחוק בזמן האחרון, שאולי יאפשרו אכיפה. ראשית, התובענה הייצוגית ב- 1994-1995, ואנחנו רואים הרבה תובענות ייצוגיות, ושנית, החל מהשנה תהיה זכות למתחרה בעצם כשיש הטעייה, להגיש תביעות על פי חוק הגנת הצרכן.



תמר פינקוס:

תביעה אזרחית. 

אתי בנדלר:

מכח מה?

יצחק קמחי:

זה התיקון העקיף בחוק עוולות מסחריות, התיקון העקיף לחוק הגנת הצרכן, זה תיקון 9.

אלן זיסבלט:

חוק עוולות מסחריות תיקן את חוק הגנת הצרכן. 

אריאלה רבדל-נדקוב:

סוחר שנפגע מפרסום מטעה.

אלן זיסבלט:

למשל, אם ORANGE אומר: אנחנו נותנים לך לצלצל לחוץ-לארץ ב- 50 אגורות – וזה לא נכון – אם אתה עושה את החשבון, בעצם זה 70 אגורות, אז המתחרה יכול להוציא צו מניעה נגד ORANGE, על בסיס הטעיה לפי חוק הגנת הצרכן. עד עכשיו רק הצרכן היה  יכול בעצם להפעיל את הסעיף. 

בחוץ-לארץ, בהרבה מקומות, למשל בקנדה, המתחרה הוא בעצם האוכף הראשי של החוקים. 

מירון הכהן:

"(ג)(5) הפר הוראות סעיף 15 לענין הודעה בדבר מכירה מיוחדת;"

אתי בנדלר:

זה סעיף שתוקן עכשיו בהצעת החוק. 

מירון הכהן:

"(ג)(6) הפר הוראות סעיף 16 לענין הודעה בדבר מכירה בהנחה או במחיר מיוחד;" – גם שם יש כללים מתי אתה רשאי להודיע על מכירה בהנחה. 

"(ג)(7) הפר הוראות לפי סעיף 17 לענין סימון טובין ואריזתם;
  (ג)(8) מכר או החזיק טובין בניגוד להוראות סעיף 18."

היו"ר אברהם פורז:

מה אומר סעיף 18?




מירון הכהן:

סעיף 18 אומר: "לא ימכור עוסק ולא יחזיק למטרת מכירה טובין שלא קויימה לגביהם חובה מכוח סעיף 17." – זה האח התאום או האח המשלים של סעיף 17 לגבי החזקה של טובין שאינם מסומנים, כלומר שלא יבוא מישהו ויגיד: אני החזקתי את זה בחנות אבל לא התכוונתי למכור, כי היו גם דברים כאלה.

היו"ר אברהם פורז:

מה זאת אומרת? מסומנים על ידי מה?

מירון הכהן:

יש חובת סימון לגבי המוצר: שם היבואן, מי הביא את זה, כדי שהצרכן יידע.

היו"ר אברהם פורז:

למשל אם זה תוצרת ישראל, צריך לכתוב ארץ הייצור ישראל?

מירון הכהן:

צריך לכתוב את מקום הייצור, ארץ הייצור. 

תמר פינקוס:

ואם יש יבואן, את שם היבואן. 

מירון הכהן:

זה מקובל, אגב, בכל החקיקה הצרכנית בכל  מקום בעולם. תמיד כתוב:
MADE IN U.S, MADE IN TAIWAN.

אריאלה רבדל-נדקוב:

LABELLING זה אחד הדברים הכי מוקפדים גם בצפון אמריקה.

היו"ר אברהם פורז:

אבל זה לא נאכף.

תמר פינקוס:

עוד איך נאכף. תסתכל על החולצה שלך, יש שם סימון או לא? אם אין – אנחנו מיד נלך לעשות דוח אצל מי שקנית. 

מירון הכהן:

סעיף 10 - 
"23.(ד) היתה העבירה עבירה נמשכת, רשאי בית המשפט להטיל קנס נוסף, בשיעור של עד חמישה אחוזים מסכום הקנס הקבוע לאותה עבירה, לכל יום שבו נמשכת העבירה מעבר למועד שבו נמסרה הודעה או ניתן צו, או מעבר לתקופת הזמן שנקבעה בהודעה או בצו, לפי המאוחר; לענין זה -
"הודעה" – הודעה שנתן הממונה לפי סעיף 21(4);
"צו" – צו שנתן בית המשפט לפי סעיף 30."

היו"ר אברהם פורז:

מה זה עבירה נמשכת? למשל, עשית חוזה והוא ממשיך....

מירון הכהן:

חוזה זה תחום של חוזים אחידים, אבל נניח שיש לך פרסומת. אתה  יוצא בקמפיין פרסומי שהוא מטעה. הרעיון כאן הוא שזה יעלה לך מחיר הרבה יותר גבוה. זה גם די בקו של העבירה בנסיבות מחמירות, שהקנס יהיה גם יותר גבוה.

"23.(ה) עבר אדם, בתוך שנתיים, פעם נוספת עבירה לפי סעיף זה, דינו - 
              (1) בעבירות לפי סעיף קטן (א) – מאסר שנה או כפל הקנס הקבוע לאותן עבירות;
(2) בעבירות לפי סעיפים קטנים (ב) ו-(ג) – כפל הקנס הקבוע לאותן עבירות."

היו"ר אברהם פורז:

תעשה: בתוך שלוש שנים. 

תמר פינקוס:

להחמיר. 

אריאלה רבדל-נדקוב:

זו הקלה.

מירון הכהן:

זו החמרה. זה על תנאי במשך שלוש שנים, במקום שנתיים. 

אריאלה רבדל-נדקוב:

זה על תנאי של שלוש. זה לא שאם הוא עבר פעם נוספת בתוך שנתיים עבירות של שלוש שנים. 

היו"ר אברהם פורז:

מבחינתי, גם אם הוא עבר אחרי שלוש שנים, עדיין מגיע לו עונש מוגדל, כי זה כאילו על תנאי.

מירון הכהן:

"23.(ו) נעברה עבירה מן העבירות המנויות בסעיפים קטנים (א), (ב) או (ג) בידי תאגיד, דינו- כפל 
הקנס הקבוע לאותה עבירה".

אתי בנדלר:

ואם זה קיים, אז האם יש צורך גם בנסיבות מחמירות. 



תמר פינקוס:

כן, כי אם זה בנסיבות מחמירות, זה יהיה של סעיף...

היו"ר אברהם פורז:

האם יש סעיף שמאפשר העמדה לדין של מנהל? 

תמר פינקוס:

כן, אנחנו מעמידים. אנחנו מיד מגיעים לזה.

אתי בנדלר:

אתה בטוח שיש צורך בנסיבות מחמירות?

היו"ר אברהם פורז:

כן. אני רוצה ליצור איזו מין קפיצת מדרגה - הטעיות המוניות וגדולות. בדברים גדולים, מספיק שאתה מרמה כל אחד בחמישה שקלים, כדי שזה יהיה מיליונים. 

מירון הכהן:

"23.(ז) על מסירת צו לפי חוק זה יחולו הוראות סעיף 237 לחוק סדר הדין הפלילי (נוסח משולב),  
התשמ"ב-1982 3), בדבר המצאת מסמכים, בשינויים המחוייבים."

אתי בנדלר:

בדקנו את זה. זה הרי נוסח שהוכן כבר לקריאה שנייה-שלישית. 

מירון הכהן:

סעיף 11 - 
החלפת סעיף 25
"במקום סעיף 25 לחוק העיקרי יבוא: 
"אחריות מעביד, מרשה ונושא משרה בתאגיד
25.(א)    מעביד, מרשה ונושא משרה בתאגיד ..."

היו"ר אברהם פורז:

מי אלה? יש הגדרה שלהם באיזשהו מקום? מי זה המעביד?

אתי בנדלר:

מעביד אתה מגדיר לצורך החוק הזה?

היו"ר אברהם פורז:

לא, אבל אולי יש משהו.  מה זה מרשה? מה זה נושא משרה בתאגיד?

מירון הכהן:

זה מוגדר בחוק החברות.

אתי בנדלר:

נושא משרה בתאגיד, יש לך גם כאן הגדרה, כי אלה באמת הגדרות משתנות לענין... בסעיף עצמו, אבל מעביד ומרשה הכי מקובלים בעולם המשפט. 

אלן זיסבלט:

בסעיף 25.(א) בסוף. 

מירון הכהן:

אני מציע שנקרא את הסעיף כולו:
25.(ב)    "מעביד, מרשה ונושא משרה בתאגיד חייבים לפקח ולעשות כל שניתן כדי למנוע ביצוע 
עבירה כאמור בסעיף 23 על ידי עובד מעובדיו, מורשהו, התאגיד או עובד מעובדי התאגיד,
לפי הענין; המפר הוראת סעיף זה, דינו – קנס כאמור בסעיף 61(א)(3) לחוק העונשין;"

כאן בעצם הגבילו את זה – השאירו את הקנס על השיעור הנמוך שלו. בהצעת החוק המקורית ביקשנו גם להגדיל כאן. 

תמר פינקוס:

עשינו את זה גבוה יותר. 

מירון הכהן:

אני חושב שכאן גם כן. כשיש מנהל שמרוויח משכורת מאד גבוהה, לפי התוצאות הוא מקבל מניות, מקבל דיווידנדים...

היו"ר אברהם פורז:

אגיד לך מה הבעיה. הכל טוב ויפה, חוץ מהמילים: "כל שניתן".

אתי בנדלר:

אני רוצה לומר לך, אדוני, שזה נוסח אחיד שנכנס עכשיו בכל דברי החקיקה בשלוש-ארבע השנים האחרונות, אחרי שוועדה ישבה על הנוסחים של אחריות מעביד, מרשה ונושא משרה – אתה תראה את זה בכל החקיקה החדשה בנוסח אחיד.

היו"ר אברהם פורז:

אבל האם הנוסח הקודם שהיה, שהורחב – אלא אם כן הוא לא ידע, הוא הוכיח...

אתי בנדלר:

להיפך. בסעיף קטן (ב) מעבירים את נטל הראיה, אנחנו תיכף נגיע לזה.

תמר פינקוס:

נכון, הוא צריך להוכיח את זה.

היו"ר אברהם פורז:

אבל זה עדיין לא חלוט לגמרי. 

אתי בנדלר:

זה לא חלוט, הוא יכול להוכיח. 

מירון הכהן:

זו ראיה לכאורה.

תמר פינקוס:

זו חזקה.

מירון הכהן:

"25. (ב) נעברה עבירה לפי סעיף 23 על ידי עובד, מורשה, תאגיד או עובד מעובדי התאגיד, חזקה 
היא כי המעביד, המרשה או נושא המשרה בתאגיד, לפי הענין, הפר את חובתו לפי סעיף  
קטן (א), אלא אם כן הוכיח כי עשה כל שניתן למלא את חובתו."

זאת אומרת, זו בעצם העברת נטל הראיה. 

היו"ר אברהם פורז:

כך זה בנוסח החדש היום?

אתי בנדלר:

כן. 

אריאלה רבדל-נדקוב:

מה זה למרשה?

אתי בנדלר:

זה כשאין יחסי עובד מעביד, אלא למשל של ספק או נותן שירותים – הוא שולח אותו לבצע עבודה.

אריאלה רבדל-נדקוב:

זה מונח מהמילון?

אתי בנדלר:

אינני יודעת אם במילון, אבל במשפט. אני לא יודעת אם יש הגדרה – אני לא רוצה להבטיח ולהטעות אותך – אבל המונח הוא משפטי שגור.

מירון הכהן:

"12. סעיף 26 לחוק העיקרי – בטל."

זה הסעיף הקודם של אחריות מעביד ומרשה. 


היו"ר אברהם פורז:

למה הוא עבר כתובת? 

מירון הכהן:

לפני כן זה היה אחריות של התאגיד ושל מעביד או מרשה.

תמר פינקוס:

זה היה מפוצל לשני סעיפים, עשו את זה בסעיף אחד ומחקו את סעיף 26.

היו"ר אברהם פורז:

למרות שיכולתם לעשות...

תמר פינקוס:

אפשר היה להשאיר את זה 26...

היו"ר אברהם פורז:

ואת (ב) להפוך ל- 26.

תמר פינקוס:

נכון, אבל זה לא משנה.

מירון הכהן:

	בענין קוסמטיקה, אין לי התנגדות לכך. 

אתי בנדלר:

את זה אני נותנת למשרד המשפטים.

היו"ר אברהם פורז:

תשאירו את זה כך. 

מירון הכהן:

סעיף 13
"בסעיף 28 לחוק העיקרי – 
  (1) בסעיף קטן (א)(1), במקום "בסכום שלא יעלה על 12,000 שקלים חדשים" יבוא "בסכום שלא יעלה על גובה הקנס כאמור בסעיף 23(א), ובתאגיד – כפל הקנס כאמור";"

אתי בנדלר:

מדובר באותה התחייבות שעורכת-דין פינקוס דיברה עליה קודם. 


מירון הכהן:

שהיום, ההתחייבות הזאת היא סכום גג של עד 12,000 שקלים – נמוך מדי. ההתחייבות הזו גם יכולה בהחלט לשמש כקנס על תנאי, במקרים מסויימים.

"13.(2) סעיף קטן (ד) – בטל."

יצחק קמחי:

הסעיף שמצמיד את הסכום הזה, ואין צורך בו ברגע שזה מוצמד...

מירון הכהן:

סעיף 14 -
"בסעיף 35ו לחוק העיקרי, בסופו יבוא "ולממונה"." – שם מדובר על הודעה על הגשת תביעה ייצוגית. היום צריך להעביר את זה למשרד המשפטים.

היו"ר אברהם פורז:

עברנו על כל החוק.

אתי בנדלר:

לא. יש עוד סעיפים שאמרת שכאשר נגמור את החוק, נחזור אליהם. 

היו"ר אברהם פורז:

סעיף הגדרות.

מירון הכהן:

"1. בחוק הגנת הצרכן, התשמ"א-1981 1) (להלן – החוק העיקרי), בסעיף 1 אחרי ההגדרה "עסקה" יבוא:
"פרסומת" – לרבות פרסום שמומן או שנתמך על ידי גורם מסחרי הקשור לנושא הפרסום,  או שהמפרסם קיבל בעדו, מראש או בדיעבד, תשלום או כל טובת הנאה אחרת, או התחייבות לקבלם, מאת גורם מסחרי כאמור;"

היו"ר אברהם פורז:

יש אומרים: פרסומת לרבות פרסום. 

מירון הכהן:

שמומן או שנתמך. 

היו"ר אברהם פורז:

אני חושב שאפשר להגיד – אולי אני טועה: פרסומת ופרסום לרבות פרסום שמומן או שנתמך...




אריאלה רבדל-נדקוב:

פרסומת ופרסום הם לא מקבילים, אדוני היושב-ראש. ידיעה עיתונאית היא פרסום, כתב עת הוא פרסום. פרסום הוא דבר רחב, אלא אם כן הוא פרסום שמומן למטרות ...

היו"ר אברהם פורז:

הטענה היא ניסוחית. 

אתי בנדלר:

מה ההצעה?

היו"ר אברהם פורז:

אני חושב שפרסומת צריך להיות: פרסום לרבות פרסום שמומן או נתמך...

אתי בנדלר:

לא. אם אתה כותב פרסום לרבות פרסום שמומן, אתה אומר בעצם שפרסומת שווה פרסום, וזה לא מדוייק.

אריאלה רבדל-נדקוב:

פרסום זה דבר הרבה יותר רחב מאשר פרסומת.

אתי בנדלר:

בעצם לא מגדירים כאן פרסומת. מה שעושים כאן, מרחיבים את הגדרת הפרסומת לסוג מסויים של פרסום.

היו"ר אברהם פורז:

אין הגדרת פרסומת, יש לנו רק פרסום מטעה, אז למה אנחנו מגדירים פרסומת?

אתי בנדלר:

הוא אשר אמרתי – שבעצם אין כאן הגדרת פרסומת, אלא רק רוצים לומר שפרסומת לענין חוק זה כוללת גם סוג מסויים של פרסום, שאילולא זה היא לא היתה נחשבת לפרסומת או לפרסומת אסורה.

היו"ר אברהם פורז:

אולי צריך לכתוב: פרסומת – פרסומת לרבות פרסום....

אתי בנדלר:

אתה לא עושה את זה כי אתה לא מגדיר פרסומת שהיא פרסומת. פרסומת זו פרסומת. מספיק שאתה אומר לרבות.

היו"ר אברהם פורז:

ברגע שיש לך סעיף הגדרות, מה את עושה בסעיף ההגדרות? את מסבירה את ההגדרה.

אתי בנדלר:

לא תמיד.

היו"ר אברהם פורז:

אז אולי נוציא את זה מסעיף ההגדרה ובאיזשהו מקום ייאמר שפרסום שמומן ונתמך על ידי גורם...

אתי בנדלר:

אני מוכנה לבדוק האם יש שימוש במונח פרסומת מעבר לאותו סעיף שעליו אנחנו דנים. אם השימוש במונח פרסומת הוא יותר  מאשר בסעיף אחד, אזי אני משאירה את זה בסעיף ההגדרות. אם הוא רק בסעיף אחד, אני אבדוק.

היו"ר אברהם פורז:

חשבתי על אפשרות אחרת. באיזשהו מקום לכתוב: לענין חוק זה, פרסום שמומן או נתמך.... – ייחשב כפרסומת, או  משהו כזה.

אתי בנדלר:

אני מוכנה לבדוק זאת.

היו"ר אברהם פורז:

בדיוק את מה שאת רוצה להגדיר, את לא מגדירה. את מגדירה דבר אחר.

אלן זיסבלט:

לענין סעיף זה.

אריאלה רבדל-נדקוב:

לענין חוק זה.

היו"ר אברהם פורז:

לענין חוק זה – לעשות סעיף נפרד. 

אתי בנדלר:

	לענין סעיף 2, אתה ביקשת נוסח חדש. מה שמוצע כאן: " לא יודיע עוסק, בכל דרך שהיא, הודעה שמשמעותה שאין לצרכן זכות לבטל עסקה, או לקבל חזרה את כספו, אלא אם כן הודיע באותה הדרך ,שאין בהודעה האמורה כדי לפגוע בזכותו של הצרכן לבטל את העסקה לפי כל דין."

	אם אני זוכרת נכון, אתה אמרת שהנוסח הזה הוא מסורבל מדי, ואם הוא מיועד לקהל הרחב, מן הראוי שהוא יפורסם בדרך שמובנת יותר לקוראי ההודעה.

	מירון הציע איזשהו נוסח שאני הצעתי בו איזשהם שינויים. 



מירון הכהן:

	הנוסח המשולב – שלי ושל אתי – אומר כך: "לא יודיע עוסק על הגבלת זכותו של צרכן לבטל עסקה או לקבל בחזרה את כספו אלא אם ציין בהודעתו כי זכות הביטול או ההשבה קיימת בכל מקרה בו נקבעה לפי חוק".

אתי בנדלר:

	אני הצעתי את זה קצת אחרת.

היו"ר אברהם פורז:

	כתוב כאן: אין לצרכן זכות לבטל עסקה, אלא באותם המקרים שהחוק קובע.

מירון הכהן:

	ניסחתי את זה בצורה חיובית – זכות הביטול או ההשבה קיימת בכל מקרה בו נקבעה לפי חוק. 

תמר פינקוס:

	אני חושבת שמירון צודק. בחוק הגנת הצרכן אנחנו צריכים לתת את החלק האוסר במה אסור לעשות לקמעונאי ולא מה חוסר הזכויות של הצרכן. זאת אומרת, אנחנו לא יכולים בחוק הזה לבוא ולהגיד: אין לך זכות ביטול. 

אתי בנדלר:

	הכוונה ברורה. אני מציעה שהיא תנוסח, עוד נחשוב, אם נמצא נוסח משופר. אני הצעתי קצת אחרת.

היו"ר אברהם פורז:

	הרי אנחנו לא  יכולים כאן לנסח את נוסח השלט שכל אחד יתלה בחנות.

אתי בנדלר:

	בדיוק כך. זו בדיוק היתה נקודת המחלוקת שלי עם מירון, שאני חשבתי על משהו בנוסח – לא סופי: עוסק המודיע בכל דרך שהיא שאין לצרכן זכות לבטל עסקה או לקבל חזרה את כספו, יסייג את הודעתו באופן שיובהר בה כי האמור הוא למעט במקרים שנקבעו לפי החוק, כי בעצם אני קובעת כאן את העיקרון, אני לא קובעת את הנוסח המדוייק. 

היו"ר אברהם פורז:

	מה רע לך בנוסח הזה?

מירון הכהן:

	במהות אין לי בעיה. 

אריאלה רבדל-נדקוב:

	הנוסח של אתי מקובל עלינו. 

אתי בנדלר:

	גם בנושא הזה עוד נשב.

היו"ר אברהם פורז:

	לפחות שנרגיש שעשינו איזה שינוי. 

אתי בנדלר:

	היתה שאלה לגבי סעיף 3. בנוסח המוצע, היה: "בסעיף 3(א) לחוק העיקרי בסופו יבוא: "או שיש בו ניצול  אי ידיעת השפה שבה נקשרת העסקה". 

אתה הצעת להעביר את זה לסעיף 3(ב), אבל השארת את זה פתוח לדיון נוסף. השאלה אם אתה מעוניין לקיים בזה דיון נוסף או לא.

היו"ר אברהם פורז:

מה הבעיה? כל אחד שלא מבין את השפה מיד יגיד שהעסקה בטלה? אי אפשר. תהיה בחינה בידיעת השפה? 

אריאלה רבדל-נדקוב:

שאדוני רק יהיה מודע לזה שיש ניצול מאד חמור של אי ידיעת השפה. 

היו"ר אברהם פורז:

	אבל בינינו – אני לא קורא בעברית את מה שכתוב. את קוראת בעברית מה שכתוב? אולי את דווקא כן. 

תמר פינקוס:

הבעיה היא לא רק של הקריאה, גם אין הסבר בשפה אחרת. 

אריאלה רבדל-נדקוב:

זה נכון שאתה לא קורא, אבל כשאדם בא לחנות לקנות מוצר, מספרים לו ברוסית איזשהו סיפור. 

היו"ר אברהם פורז:

זו הטעיה, אבל גם בעברית אפשר לספר לך את הסיפור.

אריאלה רבדל-נדקוב:

לא. אם הוא יודע עברית, הוא יכול ללכת לחוזה ולראות אם הסיפור נכון או לא. אם הוא לא יודע עברית, הוא לא יכול לבדוק אם הסיפור נכון או לא, והתלונות שאנחנו מקבלים מעולים, רובן הגדול הן בקטע של ניצול אי ידיעת השפה.





היו"ר אברהם פורז:

איפה הסעיף של הטעיה? יש לי בעיה עם הענין הזה. אני לא רוצה ליצור גם נחיתות של עולים חדשים, שאוטומטית כל מכירה לעולה חדש היא בטלה. הוא יגיד: לא הבנתי. עצם העובדה שהוא לא יודע עברית, זה לא מספיק, צריך להיות משהו מעבר לזה.

מירון הכהן:

בכל מקרה, הדברים האלה כפופים לביטול בית משפט. 

תמר פינקוס:

זה לא יתבטל ממילא, אנחנו הרי נצטרך להוכיח את זה.

אריאלה רבדל-נדקוב:

זה לא ביטול אוטומטי. זה לצורך בית משפט והוא יצטרך להוכיח שהוא לא הבין את זה.

היו"ר אברהם פורז:

גם דיברנו על כך שהאכסניה של הסעיף....

אתי בנדלר:

זה מה שאני אומרת. אתה הצעת להעביר את זה סעיף.

היו"ר אברהם פורז:

כי באכסניה – הופכים את העולה החדש לאחד שיש לו חולשה שכלית. 

אריאלה רבדל-נדקוב:

אדוני היושב-ראש, עולים חדשים נמצאים בעמדת נחיתות לעומתנו בכל נושא המסחר, זאת עובדה. זה לא עניין של חולשה שכלית, זה עניין של אי ידיעת שפה.

היו"ר אברהם פורז:

את לא מתווכחת עם מה שאני אומר. אני אומר שזה לא מתאים שזה יהיה בסעיף שמדובר על ניצול חולשה גופנית או שכלית. 

אריאלה רבדל-נדקוב:

בזה אני מסכימה איתך. 

היו"ר אברהם פורז:

זה מתאים קודם כל למקום אחר, להטעיה באיזשהו מקום, ועכשיו בואו נראה איך עושים את זה באופן סביר. איפה יש לנו הטעיה?

דוברים:

סעיף 2. 

אתי בנדלר:

אתה רוצה בכלל להוציא את זה? 

היו"ר אברהם פורז:

בכל מקרה, אני לא רוצה את זה ב- 3. 

אתי בנדלר:

יהיה לנו עוד דיון?

מירון הכהן:

צריך להיות. 

אריאלה רבדל-נדקוב:

לא, נסיים היום. 

אתי בנדלר:

צריך להיות. היו דברים שנקבע שצריכים להביא לישיבה הבאה.

לאה ורון:

כל הענין של העונשין. 

אריאלה רבדל-נדקוב:

אם משרד המשפטים אומר לכם שהוא מסכים ואין לו בעיה, אתם לא צריכים לכנס בשביל זה עוד ישיבה.

תמר פינקוס:

לא רק זה. גם הסכמתם שאנחנו לא צריכים יותר הסכמה של משרד המשפטים, משום שבחוק המקורי זה היה ממילא בענישה המחמירה.

היו"ר אברהם פורז:

אני מבקש את עניין השפה לעשות כסעיף נפרד, קודם כל חולשה גופנית ושכלית. 

מירון הכהן:

אבל כמו הסעיף של החולשה הגופנית – היתרון של הסעיף הזה...

תמר פינקוס:

לא בהטעיה אלא להשאיר את זה ב-3 כסעיף נפרד.

גיתית שריקי:

סעיף 3(א)(1).

היו"ר אברהם פורז:

לא איכפת לי שיהיה: לא יעשה עוסק, כדי לקשור עסקה, דבר – במעשה או במחדל, ניצול או שימוש לרעה של אי ידיעת השפה של הלקוח. 

מירון הכהן:

3(א)(1) ונכתוב את המבחנים, אבל לגבי אי ידיעת השפה.

היו"ר אברהם פורז:

	עצם אי ידיעת השפה איננה הבעיה, אלא ניצול של אי ידיעת השפה.

מירון הכהן:

	ודאי. זאת אומרת שיש בה ניצול אי ידיעת השפה של הצרכן. 

תמר פינקוס:

זה יישאר בסעיף 3, בתוך סעיף נפרד.

אתי בנדלר:

	זה יוצא משהו מאד מוזר. כותרת השוליים היא איסור ניצול מצוקת הצרכן. אנחנו מדברים על ניצול מצוקת הצרכן. 

היו"ר אברהם פורז:

	תעשי (א) ו-(ב).

אתי בנדלר:

	יש (א) ו-(ב). ההבדל בין (א) ו-(ב) הוא שב-(א) ו-(ב) מותר לקשור עסקה אבל לא בתנאים...

מירון הכהן:

	שם זה רק בדרך שיש בה ניצול מצוקתו, וב-(ב)...

אתי בנדלר:

	הכל כדי לקשור עסקה בתנאים בלתי מקובלים או בלתי סבירים – זה ב-(ב).

אריאלה רבדל-נדקוב:

	אתי, תעשי את (ב) ל- (ג), תוסיפי סעיף (ב) שיפריד את ענין השפה. 

אתי בנדלר:

	אבל מה הוא יהיה?  הוא יהיה ברמה של (א) או יהיה ברמה של (ב)?

מירון הכהן:

	ברמה של (א).

אתי בנדלר:

	זה לא הגיוני. 

אריאלה רבדל-נדקוב:

אבל אומר היושב-ראש משהו שיש בו היגיון. 

היו"ר אברהם פורז:

	אפשר את 3(א) לפצל – לא יעשה עוסק, כדי  לקשור עסקה, דבר – במעשה או במחדל ... או בכל דרך אחרת:   שיש בו משום ניצול של (1) חולשתו הגופנית או השכלית. 
                                                           (2) אי ידיעת השפה. 

אתי בנדלר:

מצוין. את (א) אני מפצלת לשתי פסקאות. 

מירון, השאלה הבאה: סעיף 7א. לחוק העיקרי מתייחס לפרסומת המכוונת לקטינים ולענין זה היתה בקשה של המועצה לשלום הילד להכניס איזשהו תיקון לסעיף שנאמר לי שאתם הסכמתם לו.

מירון הכהן:

שיווק לקטינים. 

אריאלה רבדל-נדקוב:

מה עם סעיף 4? סיימנו עם ההגדרה של פרסומת?

אתי בנדלר:

סעיף 4 אושר. 

מירון הכהן:

	בסעיף 7א. כתוב כך: "השר רשאי לקבוע....עקרונות, כללים ותנאים לפרסומת...."

היו"ר אברהם פורז:

	לא. אנחנו כנראה נכניס סעיף נפרד שבו ייאמר שיראו כפרסומת גם ...

אתי בנדלר:

	מה קשור סעיף 4 לכאן?

היו"ר אברהם פורז:

	לא, דיברנו על כך קודם. 




מירון הכהן:

סעיף 7א. – הבקשה היא שיהיה כתוב כך. הנוסח היום אומר: "השר רשאי לקבוע עקרונות, כללים ותנאים לפרסומת המכוונים לקטינים".

	הבקשה היא להוסיף את המילים: ודרכי שיווק. 

אריאלה רבדל-נדקוב:

	הסכמנו לכך בישיבה הקודמת. 

מירון הכהן:

	הסכמנו על זה, לנו לא היתה בעיה. לרבות איסור פרסומת.

אתי בנדלר:

	אני לא יודעת מי זה הסכמנו. לי אין אישור של הוועדה לעניין זה.

מירון הכהן:

	הנושא עלה.

אתי בנדלר:

	איפה זה יהיה?

מירון הכהן:

	סעיף 7א. רבתי – ודרכי שיווק.

היו"ר אברהם פורז:

	יש עד היום תקנות לגבי קטינים? עשיתם משהו? 

דוברים:

	יש. 

תמר פינקוס:

	מה זה דרכי שיווק?

אריאלה רבדל-נדקוב:

	שיווק זה DISCOVERY.

מירון הכהן:

	DISCOVERY זה שיווק להורים, לא לקטינים. 


אריאלה רבדל-נדקוב:

	זה שיווק לקטינים, זו בדיוק הטעות שלכם. 

היו"ר אברהם פורז:

זה לא לתת לו איזה פיתוי. 

מירון הכהן:

זה שיווק בתוך בתי ספר. 

אתי בנדלר:

הנה, כבר כאן יש לי שוב התייחסות לפרסומת. 

אני אראה מה ניתן לעשות כאן. אני מבקשת שתשאיר את זה לשיקול דעת הצוות המנסח. 

הגדרה חדשה לרוכלות אתה ביקשת. 

תמר פינקוס:

רק את שינוי השם. 

היו"ר אברהם פורז:

אמרנו: DOOR TO DOOR, מכירה מדלת לדלת.

אתי בנדלר:

ההגדרה עצמה קיימת, אתה ביקשת רק לשנות את הנושא, את המושא. 

מירון הכהן:

ולשנות את זה גם בכל מקום אחר שבו זה מופיע בחוק.

היו"ר אברהם פורז:

אולי יש במקום אחר רוכלות...

תמר פינקוס:

לא. כשאומרים רוכלות, מתכוונים רק רוכלות לפי ההגדרה, אז מה שישונה כאן, ישונה שם בהתאמה.

אריאלה רבדל-נדקוב:

אדוני היושב-ראש, אני רוצה להציג הסתייגות. נכון שהביטוי הוא לא מוצלח – אין לי על כך ויכוח – הענין הוא שאחרי הרבה עבודה מאד מאומצת, הצלחנו להחדיר את המושג הזה בשוק. היום – גם צרכנים וגם עוסקים – כשאנחנו אומרים עסקה ברוכלות, כולם מבינים על מה אנחנו מדברים. היום יש לזה כבר מעמד כמו מוצר פירמה. 

לא צריכים להתחיל להסביר את כל ההסברים שכרוכים בענין. עשינו עבודה מאד קשה בעניין הזה במשך שנתיים, של הרבה מאד תקשורת והודעות לעיתונות, ואפילו פרסומים.

היו"ר אברהם פורז:

לא, זה שיקול.

אריאלה רבדל-נדקוב:

כדי להכניס את המושג הזה, משום ששם היה ניצול מאד חמור – מה שאמר חבר הכנסת הירשזון היה מאד נכון: רוכלות- נוכלות – יש בזה הרבה מן האמת. 

עכשיו, בכל הנושא של מכר מרחוק ויחידות נופש וכו' –  למשל פנו אלינו מבית המשפט, אנחנו ערכנו שם גם לשופטים וגם למגשרים יום עיון על כל הנושא של הבעיות שקשורות בעסקה ברוכלות, והמערכת כבר הפנימה את המושג. 

היו"ר אברהם פורז:

מה דעתך שנוסיף את המילה רוכלות ישירה?

אריאלה רבדל-נדקוב:

לא אומרים רוכלות אפילו. המושג  הוא עסקה ברוכלות. זה המושג שהיום מקובל. 

היו"ר אברהם פורז:

אני אגיד לך מה מפריע לי. אני מבין מה שאת אומרת, ויש בו מן הטעם, זאת אומרת שהמותג הזה כבר רץ, למרות שהוא מטעה.

תמר פינקוס:

הוא לא מטעה את הציבור. הציבור יודע על מה מדובר, אנחנו רואים זאת לפי התמונות. כשהם אומרים עסקה ברוכלות, הם לא מתכוונים לדירות נופש, הם לא מתכוונים להטעיה בפרסומת. זהו אחד המושגים הבודדים – ואריאלה צודקת – שכשהם שולחים תלונה, הם יודעים לזהות אותה במינוח הנכון, עם המאפיינים הנכונים ועם תלונות מדוע המאפיין הזה כל כך צר ולא יותר רחב.

היו"ר אברהם פורז:

מהטעם הזה, אני משאיר את המילה רוכלות, למרות שאני אומר לפרוטוקול שבעיניי היא...

תמר פינקוס:

אנכרוניסטית. במילניום השלישי נשנה אותה. 

היו"ר אברהם פורז:

לא אנכרוניסטית. יש רוכלות גם היום. 

גיתית שריקי:

היא פשוט לא נכונה. רוכלות, יש לה מובן אחר בשפת היומיום. 

היו"ר אברהם פורז:

יש רוכלות גם היום. רוכל היום זה...

מירון הכהן:

זה נכון, אבל כמו שאמרנו: הואיל והטכניקה  היא לרבות – לרבות עז – גם כאן אתה יכול להכניס את זה.

תמר פינקוס:

אני רוצה להגיד שכשאנחנו עומדים בבית משפט ומדברים על עסקה ברוכלות, השופט יודע על מה מדברים ולא צריך להתחיל ללמד אותו. 

היו"ר אברהם פורז:

אבל אם נוסיף כאן את המילה ישירה...

תמר פינקוס:

ישירה זה יפריע, משום שיש טלפון. אנחנו הרי משנים את ההגדרה. הישירה תתחיל לבלבל גם את הצרכן, גם את העוסק.

היו"ר אברהם פורז:

כי אז זו לא רוכלות שאתה בא לדוכן.

תמר פינקוס:

אבל הם לא חושבים שזו הרוכלות הזאת. הם לא  מתלוננים על זה.

היו"ר אברהם פורז:

בסדר, שיישאר רוכלות, אם אתם אומרים שהמושג הזה השתרש. זה מוזר מאד.

תמר פינקוס:

זה מוזר לאלה שלא קונים בעסקה ברוכלות. ברגע שיתייצב אצלך בדלת מישהו ויציע לך, ואתה תחשוב שנפגעת ממנו, אתה תמצא את עצמך משתמש במושג הזה באופן מאד טבעי. 

היו"ר אברהם פורז:

חוץ מדירות נופש או דברים כאלה, האחרים נעלמים. אחד שבא אליך עם שטיח הביתה ומכר לך, אתה יכול לבטל תוך 14 יום...

תמר פינקוס:

התלונות הן נגד מוכרי ספרים, הם לא כל כך נעלמים, והם למשל מאד מנצלים את ענין העולים כי הם יכולים להגיע אליך עם אנציקלופדיות שמזמן כבר יצאו מהשוק ופירושים שמזמן לא משתמשים בהם.



אתי בנדלר:

אדוני היושב-ראש, ככל שאני סוקרת את העניין, הדבר היחידי שנשאר פתוח הוא סעיף 23 שבו דנו עכשיו – עניין העונשין, ששם שני דברים נשארו פתוחים: ראשית – בנסיבות מחמירות, ושנית – האם בסעיף קטן (א) זה יהיה פי שבעה או פי  עשרה. 

היו"ר אברהם פורז:

	אחרי שנראה את המחמירות, נדע.

אתי בנדלר:

	אתה רוצה בכל זאת להשאיר זאת לישיבה נוספת קצרה שבה יאושר רק הסעיף הזה.

היו"ר אברהם פורז:

	נכון. 

אתי בנדלר:

כפוף לכך, למעשה כל החוק גמור.

אריאלה רבדל-נדקוב:

סליחה שאני עושה משהו  פרקטי, אבל בסופו של דבר זה אתה עושה את זה – וחברי הכנסת שהיו כאן, הסמיכו אותך לעניין הזה.

היו"ר אברהם פורז:

את שמעת הסמכה? אני לא שמעתי. בהצבעה כאן פתאום יהיה רוב. 

אריאלה רבדל-נדקוב:

תסלח לי. זו תהיה הצבעה פה אחד רבתי. 

מירון הכהן:

מאחר שמדובר באמת בדיון קצר - הכוונה של אדוני הובררה – אם אפשר  לקיים את הישיבה הזו כבר בשבוע הבא על מנת לסיים את הדיון בכך. 

היו"ר אברהם פורז:

אתה תהיה מוכן לשבוע הבא?

תמר פינקוס:

אנחנו מוכנים עכשיו. 

מירון הכהן:

אנחנו נבדוק עם משרד המשפטים.


תמר פינקוס:

אבל יש דברים שעבורם אנחנו לא צריכים את משרד המשפטים. 

היו"ר אברהם פורז:

אני יוצא מתוך הנחה שאנחנו צריכים לעניין הזה רבע שעה. נכון?

אתי בנדלר:

נכון. 

לאה ורון:

השאלה אם לישיבה הבאה אפשר להזמין רק נציגי תמ"ס, משפטים וארגוני הצרכנים.

מירון הכהן:

בעצם, מה שנשאר פתוח זה רק עמדת משרד המשפטים בנושא הזה, כך שבאמת אין צורך יותר מזה.

היו"ר אברהם פורז:

לא צריך להזמין את אף אחד, חוץ מאשר את נציגי משרדי הממשלה. מבחינת המוזמנים, אנחנו גמרנו. 

אריאלה רבדל-נדקוב:

אנחנו מסמיכים אתכם לצורך העניין. 

לאה ורון:

אריאלה, לך אין בעיה.

אריאלה רבדל-נדקוב:

מקובל עלי לגמרי. 

היו"ר אברהם פורז:

את העיקרון קבענו, שאנחנו רוצים בנסיבות מחמירות ואנחנו רוצים שזה יהיה עונש יותר גדול – אני מניח שנלך על משהו בסדר גודל של מיליון, ואם זה תאגיד – שני מיליון.

תמר פינקוס:

לגבי פי עשרה – אם רוצים להעלות – עמדת משרד המשפטים היתה פי עשרה וזה כאן הורד לעניין הזה של פי שבעה, אז בעניין של פי עשרה – אנחנו לצורך זה לא צריכים את משרד המשפטים. 




היו"ר אברהם פורז:

אני נוטה לחשוב שהפי שבעה מספיק והפי עשרה והנסיבות מחמירות יפתור לכם את הבעיה הרבה יותר מאשר העוד שלוש יחידות האלה, משום שעבור המקרים הקלים עד פי שבעה מספיק. עבור המקרים הכבדים, פי עשרה לא מספיק. 

אריאלה רבדל-נדקוב:

אני רק מציעה שתגבילו את עצמכם בזמן. אתם עושים זאת בשבוע הבא?

לאה ורון:

לא, בשבוע לאחר מכן. תשאירו לנו את העניין הזה.

אריאלה רבדל-נדקוב:

לאה, לא צריך ישיבה לזה.

לאה ורון:

כן צריך ישיבה עם משרדי הממשלה. 

היו"ר אברהם פורז:

אם זה יתעכב עוד שבועיים – מאחר שמדובר ברבע שעה, אין בעיה להשחיל את זה בסדר יום בנוסף לנושאים אחרים. 

לאה ורון:

חבל על הזמן שלכם. חזקה עלי שאני מסוגלת לפתוח יומן. 

היו"ר אברהם פורז:

רבותי, אני מאד מודה לכם. תודה רבה, הישיבה נעולה. 

תמר פינקוס:

תודה רבה לאדוני. 


הישיבה ננעלה בשעה 12:35.



